title: Mandatum

text: Vuonna 1998 Mandatum ja pörssiyhtiö Interbank fuusioituivat "Mandatum Pankiksi". Mandatumista tuli pörssiyhtiö. Mandatum ryhtyi tarjoamaan kuluttajille omaisuudenhoitopalveluita ja arvopaperivälitystä. Mandatum nousi merkittävään asemaan etenkin Suomen yrityskauppa-alalla, ja ostamalla pankkiiriliike Protoksen Bank of Irelandilta vuonna 1998 yhtiön asema vahvistui myös arvopaperien välityksessä.


title: Mandatum

text: Helmikuussa vuonna 2001 Sampo-Leonia osti Mandatum Pankin, jotta sen johtaja Björn Wahlroos saatiin suostumaan Sampo-Leonian pääjohtajaksi. Kaupassa Mandatumin osakkaat saivat 52 % yli niiden pörssiarvon ja vastikkeeksi osuuden Sampo-Leoniasta. Suurimmasta osakkeenomistajasta Wahlroosista tuli yksi Suomen varakkaimmista henkilöistä.


title: Mandatum

text: Syksyllä 2006 tanskalainen Danske Bank osti Sampo-pankin ja Mandatumin sen mukana. Mandatum-nimi palautui kuitenkin myöhemmin Sammolle.


title: Mandatum

text: Vuonna 2008 Sampo-konsernin henkivakuutusyhtiön Henki-Sammon nimi muutettiin "Mandatum Henkivakuutusosakeyhtiöksi". Yhtiön markkinointinimeksi tuli Mandatum Life.


title: Euoplocephalus

text: Euoplocephalus ("hyvin panssaroitu pää") oli hirmulisko, joka eli myöhäisellä liitukaudella noin 75 miljoonaa vuotta sitten Pohjois-Amerikassa. Noin seitsemän metrin pituiseksi kasvanut "Euoplocephalus" oli kasvinsyöjä. Se oli kokonaan paksun luupanssarin peitossa. Jopa sen silmäluomet olivat panssaroidut. "Euoplocephaluksen" hännässä oli raskas, luinen nuija, jota se käytti puolustautumiseen suuria teropodeja, kuten "Albertosaurusta" vastaan. "Euoplocephalus" kuului Ankylosauridae-heimoon, johon kuului myös muun muassa "Ankylosaurus". Euoplocephalus muistuttaa "Saichaniaa". Se eli metsissä, ja se oli vaikea saalis teropodeille, koska se oli hyvin panssaroitu.


title: Masturbaatio ilman käsiä

text: Masturbaatio ilman käsiä on Klamydian vuonna 1993 julkaisema albumi. Levy nousi albumilistalla kakkossijalle kesällä 1993 eli korkeammalle kuin mikään muu Klamydian levy ennen vuoden 2007 levyä, joka toisti saman saavutuksen.


title: Masturbaatio ilman käsiä

text: Albumin kaksi viimeistä kappaletta julkaistiin alun perin singlenä. Kappaleisiin "Jaatinen" ja "Pilke silmäkulmassa" on olemassa pienen budjetin musiikkivideot, joita yhtye on levittänyt nettisivuillaan.


title: Masturbaatio ilman käsiä

text: "Masturbaatio ilman käsiä" on myynyt tähän mennessä yli 20 000 kappaletta, minkä johdosta se on saanut kultalevyn.


title: John Bardeen

text: John Bardeen (23. toukokuuta 1908 – 30. tammikuuta 1991) oli yhdysvaltalainen fyysikko. Hän on ainoa, joka on saanut Nobelin fysiikanpalkinnon kahdesti, ensin transistorista 1956 ja sitten suprajohtavuuden perusteoriasta 1972.


title: John Bardeen

text: Bardeen opiskeli diplomi-insinööriksi Wisconsinin yliopistossa, meni töihin öljy-yhtiöön, kyllästyi työhön ja meni jatkamaan opintojaan Princetonin yliopistoon. Siellä hän opiskeli sekä matematiikkaa että fysiikkaa ja väitteli matemaattisesta fysiikasta 1936. Hänen kiinteän olomuodon fysiikkaan liittyvää väitöskirjaansa ohjasi Nobel-palkittu Eugene Paul Wigner.


title: John Bardeen

text: Sodan jälkeen hän meni töihin Bell Labsiin, jossa julkisti vuonna 1947 yhdessä Walter Brattainin ja William Shockleyn kanssa transistorin. Työ palkittiin Nobelilla 1956.


title: John Bardeen

text: Bardeen palasi akateemiseen maailmaan 1951 siirtyessään Illinoisin yliopistoon. Hänen ensimmäinen jatko-opiskelijansa oli Nick Holonyak, joka keksi myöhemmin LEDin. Bardeen työskenteli Leon Cooperin ja Robert Schriefferin kanssa tuottaakseen perusselityksen suprajohtavuudesta. Tämä työ, jota kutsutaan heidän nimiensä alkukirjainten mukaan BCS-teoriaksi, toi Nobelin palkinnon 1972.


title: Candace Bushnell

text: Candace Bushnell (s. 1. joulukuuta 1958 Glastonbury, Connecticut, Yhdysvallat) on yhdysvaltalainen kirjailija ja sanomalehtikolumnisti.


title: Candace Bushnell

text: Candace Bushnell tunnetaan etenkin seksikolumnistaan "The New York Observer" -lehdessä ja kirjastaan "Sinkkuelämää" (Sex and the City). Hän alkoi kirjoittaa kolumnia 1993. Vuonna 1996 osa kolumneista julkaistiin kirjana. Kirjan pohjalta tehtiin suosittu televisiosarja "Sinkkuelämää".


title: Candace Bushnell

text: Sittemmin Bushnell on kirjoittanut useita romaaneja, muun muassa "Reittä pitkin" (Trading Up) ja "Kynsin hampain" (Lipstick Jungle). Romaanin "Kynsin hampain" pohjalta on tehty televisiosarja "Lipstick Jungle". Vuonna 2010 Bushnell julkaisi "Sinkkuelämää"-sarjan Carrie Bradshaw’n lukioaikoihin sijoittuvan nuortenromaanin "Carrien nuoruusvuodet" (The Carrie Diaries). Bushnellissa ja Carrie Bradshaw’ssa on nähty paljon samaa: he ovat kummatkin seksikolumnisteja ja nauttivat New Yorkin yöelämästä.


title: Candace Bushnell

text: Candace Bushnell meni naimisiin balettitanssija Charles Askegardin kanssa vuonna 2002. Pari asui Manhattanilla New Yorkissa. Bushnell ja Askegaard erosivat vuonna 2011. Bushnell asuu nykyään maalla ja harrastaa ratsastusta.


title: Kaikkeudenhistoria

text: Kaikkeudenhistoria tarkoittaa kaikkeuden historiaa käsittelevää historian alaa. 1980-luvulla kehittynyt monitieteinen ala tutkii historiaa laajimmalla mahdollisella avaruus- ja aikaulottuvuudella.


title: Kaikkeudenhistoria

text: Ajallinen asteikko alkaa alkuräjähdyksestä ja päättyy nykyhetkeen. Avaruus käsittää kaikki osat alkeishiukkasista koko universumiin saakka. Kaikkeudenhistoriassa pyritään löytämään yhteisiä teemoja ja rakenteita eri aika- ja avaruusskaaloista. Kaikkeudenhistoria on ”historiaa” vain nimellisesti, sillä siinä hyödynnetään muun muassa fysiikan, biologian, arkeologian ja antropologian uusimpia löytöjä.


title: Kaikkeudenhistoria

text: Kaikkeudenhistoria syntyi vastareaktioksi 1900-luvun yleiselle erikoistumiselle ja sulkeutuneisuudelle. Toisaalta sen mahdollisti nimenomaan lisääntynyt erityisalojen tieto, joka mahdollistaa kokonaiskuvien hahmottelun.


title: Kaikkeudenhistoria

text: Ensimmäiset kokeiluluontoiset kurssit kaikkeudenhistoriasta piti John Mears 1980-luvun lopulla Southern Methodist Universityssä Dallasissa Texasissa ja David Christian Macquarie Universityssä Australiassa ja myöhemmin San Diego State Universityssä. Sittemmin muutamat muut yliopistot ovat tarjonneet vastaavia kursseja.


title: Kaikkeudenhistoria

text: Ensimmäinen kaikkeudenhistoriaa käsittelevä kirja Fred Spierin "The Structure of Big History: From the Big Bang until Today" julkaistiin 1996. Siinä puolustettiin alaa ja konstruoitiin yhtenäinen kaikki aikaskaalat kattava historia.


title: Kaikkeudenhistoria

text: 2005 ilmestyi David Christianin "Maps of Time: An Introduction to Big History", joka esittelee historian alkaen ensimmäisistä alkuräjähdyksen jälkeisistä sekunneista ja aurinkokunnan synnystä aina elämän syntyyn, ihmisen evoluutioon, maatalouden syntyyn ja moderniin maailmaan. Christian esittelee laajan skaalan rakenteita ja teemoja sekä tarjoaa perspektiiviä aikaskaaloihin.


title: Җ

text: Җ on kyrillinen kirjain. Se sisältyy dungaanin, kalmukin ja tataarin aakkosiin. Se kuului myös turkmeenin kyrillisiin aakkosiin vuosina 1938–1991, kunnes kirjaimisto vaihdettiin latinalaiseen. Kirjaimen pohjana on kyrillinen ж, johon on lisätty alapidennys.


title: Җ

text: Җ ääntyy dungaanissa soinnittomana palatoalveolaarisena affrikaattana // tai soinnittomana retroflektisenä affrikaattana //, kalmukissa soinnillisena postalveolaarisena affrikaattana //, tataarissa soinnillisena palatoalveolaarisena frikatiivina //. Turkmeenissa kirjaimella merkittiin soinnillista postalveolaarista affrikaattaa //. Nykyisessä latinalaisiin kirjaimiin pohjautuvassa aakkostossa äänteen merkkinä on ž.


title: Cap Bon

text: Cap Bon ( "Ras at-Tib") on 80 kilometrin pituinen niemi Tunisian koillisnurkassa, Sisiliaa vastapäätä. Niemellä sijaitsee kaupungit Hammamet, Kelibia ja Nabeul. Siellä on myös foinikialaisten Kerkuanen kaupungin rauniot. Alueella on paljon maataloutta: sitrushedelmien, oliivien, viinin ja viljan viljelyä.


title: Alea iacta est

text: Alea iacta est on latinankielinen lentävä lause. Se tarkoittaa sanantarkasti ”Noppa on heitetty”, mutta se suomennetaan yleisesti "”Arpa on heitetty”".


title: Alea iacta est

text: Roomalaisen kirjailijan Suetoniuksen mukaan "Alea iacta est" ovat Julius Caesarin lausumat sanat, kun hän ylitti joukkoineen Rubikonin ja lähti Roomaan kaapatakseen kaiken vallan. Tämä tapahtui tammikuun kymmenentenä päivänä vuonna 49 eaa. Tarinan mukaan Caesar seisoi Rubikon-joen pohjoisrannalla 5000 miehen joukko-osaston kanssa. Tilanne oli viimeinen mahdollisuus kääntyä takaisin, sillä joen ylittäminen olisi sodanjulistus. Pohtiessaan seuraavaa siirtoa sanotaan paikalla olleen Caesarin armeijaan kuulumattoman hahmon ottaneen torven Caesarin armeijaan kuuluneelta mieheltä, ja puhaltaneen hyökkäysmerkin. Tämä käsitettiin korkeammilta voimilta tulleena merkkinä, jolloin Caesar lausui sanat kreikaksi, mutta historian kirjoihin merkittiin latinistettu muoto: ”Alea iacta est” ja joen ylitys alkoi.


title: Howrah

text: Haora () eli Howrah on teollisuuskaupunki Howrahin piirikunnassa Länsi-Bengalin osavaltiossa Intiassa. Kaupunki sijaitsee Hoogli-joen varrella Kalkutan vieressä.


title: Howrah

text: Kaupungin nimi juontaa mahdollisesti juurensa paikalla aiemmin olleeseen kylään, jonka nimi oli "Harirah". Kirjallinen maininta tunnistettavasta paikasta nimeltä "Bator" on vuodelta 1578 jaa. Vuonna 1713 (Englannin) Itä-Intian kauppakompanian Bengalin neuvosto pyysi hallitsija Farrukshiyarilta lupaa perustaa kauppa-asema viidelle paikkakunnalle, joista yksi oli Harirah (Howrah). Lupa saatiin ja tämän seurauksena kaupungin kehitys sai vauhtia. Vuosina 1854 ja 1862 kaupunkiin perustettiin rautatieasema.


title: Howrah

text: Kaupunki on väkiluvultaan osavaltionsa suurimpia. Väkiluku on kehittynyt väestönlaskentojen mukaan seuraavasti: 950 435 (vuonna 1991), 1 007 532 (2001) ja 1 077 075 (2011).


title: Harissa

text: Harissa on tunisialainen, erittäin tulinen punainen tahna, joka valmistetaan chilistä ja muista mausteista. Harissa on erittäin tärkeä raaka-aine tunisialaisessa ruoanlaitossa. Sitä käytetään myös algerialaisessa ja marokkolaisessa keittiössä.


title: Harissa

text: Harissa maustetaan valkosipulilla, kuminalla, roomankuminalla, korianterilla ja oliiviöljyllä. Joskus siihen käytetään chilin lisäksi myös tomaattia.


title: Harissa

text: Harissaa käytetään sekä ruoanvalmistuksessa että pöytämausteena. Pohjoisafrikkalaisessa kuskusissa harissalla on tärkeä rooli. Sitä käytetään paljon myös voileipien täytteenä ja tunisialaisissa pastaruoissa.


title: Harissa

text: Valmista harissaa myydään peltipurkeissa ja tuubeissa. Purkki-harissaan voi olla syytä lisätä oliiviöljyä, jos se tarjoillaan pöytämausteena. Öljykerros harissan päällä myös parantaa sen säilyvyyttä avatussa purkissa.


title: Jorma Vokkolainen

text: Jorma Kalevi Vokkolainen (1. kesäkuuta 1953 Joroinen – 27. tammikuuta 2001 Sotkamo) oli Vasemmistoliittoa edustanut kansanedustaja.


title: Jorma Vokkolainen

text: Ennen nousuaan eduskuntaan Vokkolainen työskenteli A. Ahlström Osakeyhtiön palveluksessa Varkaudessa, vuodet 1970–1989 hitsaajana ja vuodet 1989–1995 pääluottamusmiehenä. Hän tuli mukaan Varkauden kunnallispolitiikkaan vuonna 1982, jolloin hän aloitti kaupunginvaltuuston jäsenenä. Hän oli Varkauden kaupunginvaltuuston jäsen kuolemaansa saakka. Vuodet 1982–1995 Vokkolainen oli Metalliliiton liittovaltuuston jäsen ja vuodet 1987–1995 liittovaltuuston varapuheenjohtaja. Hän oli myös Pohjois-Savon maakuntavaltuuston jäsen vuodesta 1992 kuolemaansa saakka.


title: Jorma Vokkolainen

text: Vokkolainen valittiin eduskuntaan eduskuntavaaleissa 1995 Kuopion läänin vaalipiiristä. Hän sai vaaleissa 5 397 ääntä, kuudenneksi eniten vaalipiirin sisällä. Vokkolaisen lisäksi Vasemmistoliitto sai vaalipiiristä läpi toisenkin edustajan, yhden enemmän kuin edellisvaaleissa, kun Vokkolaisen lisäksi eduskuntaan valittiin myös istuva edustaja Iivo Polvi. Vokkolainen valittiin jatkokaudelle eduskuntavaaleissa 1999, joissa Vasemmistoliitto menetti Kuopion vaalipiirissä toisen edustajanpaikkansa. Eduskunnassa ollessaan hän oli varsinaisena jäsenenä neljässä valiokunnassa, huhtikuusta 1995 marraskuuhun 1996 lakivaliokunnassa, huhtikuusta 1995 kesäkuuhun 1998 työasiainvaliokunnassa, marraskuusta 1996 kesäkuuhun 1998 puolustusvaliokunnassa ja kesäkuusta 1998 kuolemaansa saakka valtiovarainvaliokunnassa. Vokkolainen oli myös puolueensa ensimmäinen varapuheenjohtaja vuodesta 1998 kuolemaansa saakka.


title: Jorma Vokkolainen

text: Vokkolainen menehtyi tammikuussa 2001 sairauskohtaukseen Sotkamon Vuokatissa. Hänen tilalleen eduskuntaan nousi varaedustaja Iivo Polvi. Vokkolainen oli vuodesta 1974 naimisissa Pirkko Vokkolaisen (o.s. Autere) kanssa ja he saivat kaksi yhteistä lasta, vuonna 1975 syntyneen pojan ja vuonna 1986 syntyneen tyttären.


title: Ali Reza Asgari

text: Ali Reza Asgari (1952–2010) ( ) oli iranilainen kenraali ja vuoteen 2005 Iranin apulaispuolustusministeri, jonka uskotaan siirtyneen länteen toimittuaan vuosia yhteistyössä tietojen tuottamiseksi Iranin puolustuksesta. Asgari katosi Istanbulissa 7. helmikuuta 2007.


title: Ali Reza Asgari

text: Sanomalehti Haaretzin mukaan hänellä voisi olla tietoa Iranin ydinohjelmasta ja hän olisi siirtynyt Turkista vapaaehtoisesti. Sen sijaan iranilaisten tiedotusvälineiden mukaan Mossadin tai CIA on saattanut kidnapata Asgarin Turkista.


title: Taiga (draamasarja)

text: Taiga-draama on japanilainen televisio-ohjelmagenre. Draamaa toimintaan yhdistävät historialliset sarjat sijoittuvat maan historian romantisoiduimpiin vaiheisiin.


title: Taiga (draamasarja)

text: Vuodesta 1963 lähtien Japanin yleisradioyhtiö NHK on tuottanut joka vuodelle uuden taiga-draaman. Periodidraama-elokuvien ("jidaigeki") suosio on Japanissa ollut korkeaa kautta aikain. Näiden sarjojen modernisoitu klassinen estetiikka kiinnostaa laajempaa nyky-yleisöä kuin riisutumpi ja vakavampi, 1900-luvun puolivälissä kultakauttaan elänyt "jidaigeki"-elokuva.


title: Taiga (draamasarja)

text: Useimmat NHK:n taiga-sarjat sijoittuvat Sengoku- tai Azuchi-Momoyama-kausille tai Edo-kauden alkuun, eli historian sotaisiin tai muutoin kiihkeisiin muutoskausiin. Sarjojen juonet ovat uudelleenkerrontoja klassisista, historiallisiin tapahtumiin perustuvista kabuki-näytelmistä tai romaaneista. Päähahmot kuuluvat historiallisiin aatelis- ja samuraisukuihin. Esimerkkinä vuoden 2005 sarja Yoshitsune, jonka pääjuoni kertoo Minamoto-klaanin kenraalista. Sama tarina oli myös vuoden 1966 taiga-sarjan pohjalla.


title: Taiga (draamasarja)

text: Taigalla on myös ulkomaisia faneja. Sarjoja on esitetty myös Japanin ulkopuolella, ei kuitenkaan Suomessa.


title: Irakin vastarinta

text: Irakin vastarinta koostuu monista eri ryhmistä, jotka taistelevat Yhdysvaltain johtaman liittouman miehitystä vastaan. Vastarintataistelijoita kutsutaan myös usein kapinallisiksi, varsinkin englanninkielisessä mediassa (). Vastarintataistelijat eivät ole järjestäytyneet yhtenäiseksi armeijaksi, vaan he toimivat pienissä ryhmissä, joiden toimintatavat ja tavoitteet ovat osittain tai kokonaan toisistaan poikkeavia. Näistä ryhmistä osa taistelee paitsi miehittäjiä, myös toisiaan vastaan, ja osa Irakin hallitusta vastaan.


title: Irakin vastarinta

text: Sodan aikana irakilaisten muodostama vastarinta oli varsin hajanaista, koska merkittävä osa irakilaisista sotilaista ei taistellut, kun hyökkääjän ylivoima ja eteneminen näytti vääjäämättömältä. Yhdysvaltain presidentti George W. Bush julisti suuret taistelut päättyneiksi ja miehitysvallan alkaneeksi, kun Saddam Husseinin hallinto oli kaadettu. Pian tämän jälkeen varsinainen vastarintaliike alkoi muotoutua ja saada suosiota irakilaisten keskuudessa.


title: Irakin vastarinta

text: Vastarinnan kasvaminen ja laajeneminen oli luonnollista seurausta Irakin sodasta ja siitä seuranneesta miehityksestä, mutta vastarinta on saanut lisää voimaa myös erinäisistä tapahtumista. Joissain paikkakunnilla se alkoi, kun ihmiset menettivät kärsivällisyytensä jälleenrakentamisen suhteen. Toisissa se oli suora vastaus Yhdysvaltojen hyökkäyksiin, surmiin, pidätyksiin ja nöyryytyksiin. Irakilaisten loukkaaminen, heidän uskonnollisten arvojensa hyljeksiminen ja herjaaminen, pahoinpitelyt ja kidutus eivät olleet omiaan tukemaan Yhdysvaltain onnistumista. Fallujassa ja Samarrassa, jotka kuuluvat ns. sunnikolmioon, vastarinta alkoi, kun amerikkalaisjoukot avasivat tulen mielenosoittajia vastaan miehityksen alkuvaiheessa. Mosulissa yhdysvaltalaiset lähettivät suurimman osan joukoistaan turvaamaan Kirkukin öljykenttiä, eikä ketään estämään mellakoita ja ryöstelyä kaupungissa. Samoin kävi myös Irakin pääkaupungissa Bagdadissa. Liittouman joukot ovat miehityksen aikana surmanneet muun muassa irakilaisia poliiseja, journalisteja, diplomaatteja ja hääseurueita. Tällaiset tapaukset vain vahvistivat vastarintaliikkeen asemaa entisestään ja yllyttivät kostoiskuihin. Lisäksi miehityshallinto ja eräät yhdysvaltalaiset virkamiehet ovat myöhemmin tunnustaneet, että Saddam Husseinin hallinnon hajottaminen oli virhe. Kun sadattuhannet upseerit ja miehistön jäsenet jäivät työttömiksi, ei heille jäänyt paljon vaihtoehtoja.


title: Irakin vastarinta

text: Irakin vastarinta on muodostunut kovemmaksi kuin odotettiin, eivätkä taistelut ole vielä osoittaneet laantumisen merkkejä. Vapunpäivänä 2003 Yhdysvaltain presidentti George W. Bush piti näyttävät voitonjuhlat lentotukialus Abraham Lincolnin kannella, jossa hän kertoi, että suuret sotatoimet Irakissa ovat päättyneet ja Yhdysvallat ja sen liittolaiset ovat voittaneet taistelun Irakista. Taistelut ovat kuitenkin tästä huolimatta jatkuneet ja Yhdysvallat on kertonut, että se on luopumassa joistakin sodanjälkeistä Irakia koskevista suunnitelmistaan. Yhdysvaltalaisen prikaatikenraali Mark Kimmittin mukaan taistelut saattavat kestää jopa vuosikymmeniä. Pitkittynyt miehitys on houkuttelee Irakiin taistelemaan yhä enemmän ulkomaisia taistelijoita.


title: Irakin vastarinta

text: Vastarinnan tavoitteena on ajaa ulkomaiset miehitysjoukot pois Irakista. Monet irakilaistaistelijat ovat kansallisesti motivoituneita ja asettavat prioriteetin Irakille, kun taas useat Irakiin saapuneet ulkomaiset vapaaehtoiset näkevät sodan osana laajempaa taistelua länsimaailman välillä. Koska osa irakilaisista pitää Irakin hallintoa yhdysvaltain asettamina nukkehallitsijoina, haluaa he vähentää Irakin hallituksen valtaa ja taistelevat siksi hallituksen joukkoja vastaan.


title: Irakin vastarinta

text: Irakin al-Qaidan strategia on erilainen ja järjestön tavoitteet poikkeavat selvästi muiden vastarintaryhmien tavoitteista. Se on nimennyt joukon kohteita, joita vastaan se käy taistelua, ja on valikoinut kohteikseen maassa olevien liittouman sotilaiden lisäksi liittouman kanssa yhteistyössä tekeviä henkilöitä ja yrityksiä sekä Irakin šiiamuslimeja ja sellaisia vastarintaryhmiä, jotka eivät tee yhteistyötä sen kanssa. Tässä nousee esille voimakas kontrasti kansallismielisen Irakin vastarinnan valitsemiin kohteisiin, joita ovat maassa olevat liittouman sotilaat ja laajempi taloudellinen infrastruktuuri, joita vastaan suunnatuilla taistelutoimilla pyritään osoittamaan miehityksen epäonnistuvan Irakissa.


title: Irakin vastarinta

text: Näiden taktisten erojen taustalla on täysin erilaiset strategiset tavoitteet: Irakin kansallismielisellä vastarinnalla on toteutettavissa oleva poliittinen tavoite. He haluavat lopettaa miehityksen ja hallita sen jälkeen maata. Irakin al-Qaida taas näkee Irakin vain väliaikaisena, mutta tällä hetkellä tärkeimpänä rintamana paljon suuremmassa maailmanlaajuisessa kamppailussa salafilaisten ja Yhdysvaltojen välillä.


title: Irakin vastarinta

text: Osa vastarintaryhmistä on valmis lopettamaan taistelutoimet, mikäli Yhdysvallat vetää joukkonsa pois Irakista. Sunnikapinallisia edustava Association of Muslim Scholars on useaan otteeseen sanonut olevansa valmis neuvottelemaan kaikkien irakilaisten osapuolten kanssa, jos vain miehitysjoukot lähtevät maasta.


title: Irakin vastarinta

text: Merkittävä osa vastarinnasta sijoittuu Keski-Irakin alueille. Alueella sijaitsevat al-Qaim, Ramadin, Fallujan, Bagdadin ja Tikritin kaupungit, joiden hallinnasta on usein käyty rajuja taisteluja. Mosulin ja Tal Afarin kaupungeissa esiintyvä vastarinta on ollut myös melko voimakasta. Eniten vastarintaliikkeen toimintaa on kuitenkin Irakin keski-osissa sunnimuslimien asuttamilla alueilla. Pohjoisen kurdialueet ovat olleet pitkään melko rauhallisia, mutta vuonna 2007 ja sen jälkeen kurdit ja sunnit ovat alkaneet taistella alueiden hallinnasta ja luonnonvaroista. Šiiaenemmistöisissä Kutin, Nasirijan, Hillan ja Samawan kaupungeissa on myös aika ajoin käyty taisteluja.


title: Irakin vastarinta

text: Miehitystä vastustavien taistelijoiden määrää on vaikea arvioida, sillä taistelutoimiin osallistuvien irakilaisten lukumäärä riippuu monista eri tekijöistä, kuten esimerkiksi Yhdysvaltain suorittamista erikoisoperaatioista jonkin alueen valtaamiseksi vastapuolelta. Tästä syystä taistelut voivat joko laajeta tai laantua hyvinkin nopeasti. Vastarintataistelijoiden ja liittouman välillä on myös solmittu tulitaukoja. Osa taistelijoista on liittoutunut Yhdysvaltain kanssa. Useiden arvioiden ja asiantuntijoiden mukaan vastarintaa ei pystytä täysin kukistamaan sotilaallisesti.


title: Irakin vastarinta

text: New York Times paljasti lokakuussa 2007 Yhdysvaltain hallituksen tekemän selvityksen, josta käy ilmi, että vastarinnan tekemistä iskuista 74 % on kohdistettu liittouman sotilaita vastaan ja vain 10 % irakilaisiin siviilikohteisiin. Journalistit Steve Connors ja Molly Bingham kommentoivat uutista ja sanoivat Yhdysvaltain armeijan vääristelevän tahallaan Irakin vastarintaa koskevia tietoja. Heidän mukaansa vastarinta koostuu suurelta osin tavallisista irakilaisista, jotka vastustavat miehitystä, eivätkä liiemmin Saddam Husseinin kannattajista tai al-Qaidan jäsenistä, kuten yleisesti on esitetty. Myöhemmin on selvinnyt, että Yhdysvaltain mediastrategiaan kuului tietoinen vastarinnan rinnastaminen ja mustamaalaaminen terroristiseksi toiminnaksi. Barack Obaman presidentiksi tulemisen jälkeen Yhdysvallat on kuitenkin luopunut tällaisen retoriikan käytöstä.


title: Irakin vastarinta

text: Vastarintaliike koostuu useista eri suuntauksista ja ryhmistä, joiden tavoitteet ja toimintatavat ovat osittain tai kokonaan toisistaan poikkeavia. Seuraavia ryhmiä voidaan erottaa:Baathistit ovat ennen sotaa maata hallinneen entisen Baath-hallinnon jäseniä ja Saddam Husseinin tukijoita. Saddamin varapresidentin Izzat Ibrahim al-Durin on väitetty johtavan vastarintaliikettä. Hänen toimistaan ja olinpaikastaan on kuitenkin vain vähän luotettavaa tietoa huhtikuun 2003 jälkeen. Baathistien on arveltu olevan vastarintaliikkeen parhaiten organisoitu ja aseistettu osa. Heidän joukossaan on myös entisen Irakin armeijan sotilaita ja upseereja.


title: Irakin vastarinta

text: Kansallismieliset sunnit taistelevat Irakin itsehallinnon puolesta ja miehittäjiä vastaan. Vuoden 2006 loppupuolella kansallismielinen vastarinta alkoi vastustaa entistä äänekkäämmin Irakin al-Qaidaa ja sen käyttämiä taktiikoita. Kahtiajaon seurauksena osa kansallismielisistä sunnitaistelijoista liittoutui Yhdysvaltain armeijan kanssa. Yhdysvaltain armeijan mukaan sen kanssa liittoutuneita taistelijoita on jo yli 90 000.


title: Irakin vastarinta

text: Osa šioista on vastustanut Yhdysvaltain läsnäoloa Irakissa, vaikka liittouma syrjäyttikin sunnivähemmistöä suosineen Saddam Husseinin hallinnon. Šiiojen vastarintaryhmistä suurin on Muqtada al-Sadrin Mahdin armeija. Mahdin armeija kävi raskaita taisteluja Yhdysvaltain joukkojen kanssa huhti–toukokuussa 2004. Taistelut miehittäjien ja Mahdin armeijan välillä päättyivät elokuussa 2004, kun vaikutusvaltainen šiiajohtaja, suurajatolla Ali al-Sistani sai neuvoteltua tulitauon kapinallisten johtajan Moqtada al-Sadrin kanssa. Lokakuussa 2006 se valloitti Amarahin kaupungin etelä-Irakissa.


title: Irakin vastarinta

text: Elokuussa 2007 Muqtada al-Sadrin avustajat kertoivat, että al-Sadr on päättänyt keskeyttää johtamansa Mahdi-armeijan toiminnan Irakissa puolen vuoden ajaksi. Määräyksen mukaan kaikkien armeijan jäsenten tulee välittömästi lopettaa kaikenlainen aseellinen toiminta. Jäädytys koskee myös iskuja Yhdysvaltain joukkoja vastaan. Al-Sadrin mukaan tauon tarkoituksena on järjestää eri siipiin hajautunut armeija uudelleen. Yhdysvaltain armeija kiitteli al-Sadrin julistamaa taistelutaukoa. Tulitauon loputtua helmikuussa 2008, Muqtada al-Sadr käski seuraajiaan jatkamaan tulitaukoa puolella vuodella. Yhdysvaltain armeijan johtajat kiittivät entisen vihamiehensä päätöstä jatkaa tulitaukoa ja he kertoivat myös olevansa valmiita avaamaan keskusteluyhteyden al-Sadrin kanssa. Tulitaukoa on jatkettu edelleen.


title: Irakin vastarinta

text: Irakin sodan alkaessa useista eri maista lähti vapaaehtoisia taistelemaan Irakiin. Suurin osa ulkomaisista taistelijoista tuli luonnollisesti Irakia ympäröivistä maista, koska näistä maista oli helppo matkustaa Irakiin ja ihmisillä oli jo entuudestaan sinne yhteyksiä ja kontakteja. Vapaaehtoisia alkoi saapua Irakiin ensiksi Jordaniasta, myöhemmin Saudi-Arabiasta ja Kuwaitista. Lisäksi jordanialaisia lähti runsaasti Irakiin ja sieltä järjestettiin jopa linja-autokuljetuksia taistelemaan lähteville. Vapaaehtoisia saapui myös Pohjois-Afrikan maista, erityisesti Egyptistä, Marokosta, Algeriasta ja jonkin verran Libyasta. Vietnamin ja Romanian kommunistit ilmoittivat lähettävänsä kannattajiaan Irakiin. Vapaaehtoisia ilmoitti lähtevänsä Indonesiasta ja Malesiasta.


title: Irakin vastarinta

text: Pitkittynyt Irakin miehitys houkuttelee Irakiin taistelemaan myös varsinaisten isojen sotatoimien päättymisen jälkeen lisää vapaaehtoisia. Myöhemmin tulleiden ulkomaisten vapaaehtoisetn joukossa on ollut myös jonkin verran aiemmin eurooppaan tulleita siirtolaisia, jotka ovat tulleet taistelemaan Yhdysvaltain johtamaa liittoumaa ja Irakin hallituksen joukkoja vastaan. Heitä on tullut Irakiin muun muassa Isosta-Britanniasta, Italiasta ja Ranskasta. Lisäksi Irakiin on saapunut vapaaehtoisia syvemmältä Afrikasta, mutta heidän osuus on kuitenkin varsin vähäinen.


title: Irakin vastarinta

text: Yhdysvaltain hallinto puolusti Irakin sotaa sillä, että al-Qaida kouluttaa siellä taistelijoitaan. Tämä tieto on osoittautunut vääräksi, mutta Yhdysvaltain miehityksen myötä al-Qaidan väitetään toimivan aktiivisesti Irakissa. Abu Mus’ab al-Zarqawi ilmestyi julkisuuteen aluksi Al-Tawhid Wal-Jihad-sissiryhmän johdossa. Al-Tawhid Wal Jihad sai kuuluisuutta panttivankien mestausvideoilla, joista osa osoittautui kuitenkin väärennöksiksi. Al-Qaidan johtaja Osama bin Laden nimitti Zarqawin varamiehekseen lokakuussa 2004. Al-Zarqawi vannoi Internetissä julkaistuissa lausunnoissa uskollisuutta Osama bin Ladenille ja alkoi käyttää nimeä: Irakin al-Qaida.


title: Irakin vastarinta

text: Al-Zarqawi saavutti vähitellen suosiota Irakin ulkopuolella, mutta Irakissa häneen suhtauduttiin epäillen. Al-Zarqawi, joka itse oli sunnimuslimi, oli julistanut sodan Irakissa enemmistönä oleville šiioille. Al-Zarqawin johtamien taistelijoiden epäillään olevan useiden Irakissa tehtyjen verisisten iskujen takana. Irakin al-Qaidan toimien kohdistuminen irakilaisiin hiersi järjestön ja muiden vastarintaryhmien välejä, minkä vuoksi jännitys kasvoi niiden välillä. Kahtiajaon seurauksena osa Yhdysvaltain miehitystä vastustavista taistelijoista alkoi pitää Zarqawia miehittäjänä ja liittoutui sen johdosta myöhemmin jopa Yhdysvaltain armeijan kanssa. Iskut myös etäännyttivät joitakin hänen kannattajistaan, ja hän oli joidenkin arvioiden mukaan siirtämässä toimintansa painopistettä ulkomaille.


title: Irakin vastarinta

text: Kesäkuussa 2006 pidetyssä tiedotustilaisuudessa Yhdysvaltain joukkojen komentaja George Casey ja Irakin pääministeri Nouri al-Maliki kertoivat, että al-Zarqawi ja seitsemän hänen avustajaansa oli surmattu Baquban lähellä. Myös Irakin al-Qaida myönsi al-Zarqawin kuolleen.


title: Irakin vastarinta

text: Egyptiläissyntyinen Abu Ayyub al-Masri valittiin Abu Musab al-Zarqawin seuraajaksi, kun tämä oli kuollut Yhdysvaltain ilmaiskussa kesäkuussa 2006. Toukokuussa 2007 Irakin sisäministeriö kertoi, että Irakin al-Qaidan johtaja Abu Ayyub al-Masri on saanut surmansa. Ministeriön mukaan al-Masri tapettiin kapinallisten keskinäisessä välienselvittelyssä Bagdadin pohjoispuolella. Yhdysvaltain armeija kuitenkin ilmoitti, ettei al-Masrin kuolemaa voida vahvistaa ennen kuin siitä on pitäviä todisteita. Irakin al-Qaida myös kiisti tiedon.


title: Irakin vastarinta

text: Vastarintaryhmien kesken on muodostettu erilaisia liittoumia. Osa vastarintaryhmistä ei kuitenkaan kuulu mihinkään näistä liittoumista.


title: Irakin vastarinta

text: Al-Sahwa


title: Irakin vastarinta

text: Al-Sahwa koostuu Yhdysvaltain kanssa liittoutuneista vastarintataistelijoista. Liittouma käsittää yli 90 000 taistelijaa. Liittouma perustettiin jo vuonna 2005, mutta siitä kerrottiin julkisuuten vasta syksyllä 2007. Al-Sahwan joukot kärsivät rajuja tappioita kesällä 2008 ja sen tärkeimmät johtajat Farooq al-Obeidi ja Riyadh al-Samarrai kuolivat salamurhissa. Liittouman perustaja Abdul Sattar Abu Risha puolestaan sai surmansa jo syyskuussa 2007.


title: Irakin vastarinta

text: Dawlat al-'Iraq al-Islamiyya (ISI)


title: Irakin vastarinta

text: Dawlat al-'Iraq al-Islamiyya koostuu Irakin al-Qaidasta ja 11 muusta sen kanssa liittoutuneesta vastarintaryhmästä. Liittouma perustettiin lokakuussa 2006. Liittoumaa johtaa Abu Omar al-Baghdadi ja siihen kuuluu arviolta 12 000 taistelijaa.


title: Irakin vastarinta

text: Jihad and Change Front


title: Irakin vastarinta

text: Jihad and Change Fron koostuu kahdeksasta kansallismielisestä sunnivastarintaryhmästä. Liittouma perustettiin syyskuussa 2007.


title: Irakin vastarinta

text: Political Council for the Iraqi Resistance (PCIR)


title: Irakin vastarinta

text: Political Council for the Iraqi Resistance koostuu The Reform and Jihad Fronttiin kuuluvista vastarintaryhmistä ja kahdesta muusta kansallismielisestä sunnivastarintaryhmästä.


title: Irakin vastarinta

text: The Reform and Jihad Front (RJF)


title: Irakin vastarinta

text: The Reform and Jihad Front koostuu neljästä kansallismielisestä sunnivastarintaryhmästä. Liittouma perustettiin toukokuussa 2007.


title: Irakin vastarinta

text: Lukumääräisesti ja resursseiltaan ylivoimaista vihollista vastaan, vastarintataistelijat ovat ottaneet taistelutaktiikakseen pitkäaikaisen, iskuihin ja häirintään perustuvan sissisodan. Vastarinnan käyttämät tekniikat ja taktiikat ovat kehittyneet myös jatkuvasti ja nopeaa vauhtia.


title: Irakin vastarinta

text: Varsinaisten sotatoimien jälkeen vastarinta alkoi pienistä, joskus jopa alle kymmenen hengen ryhmistä, jotka tekivät yksittäisiä operaatioita liittoumaa vastaan. Myöhemmin nämä ryhmät alkoivat verkostoitua yhä suuremmiksi ryhmiksi ja taistelut alkoivat saada yhä enemmän suunnitelmallisuuden piirteitä. Taistelutoiminta kasvoi monimuotoisemmaksi. Se koostuu nykyään sekä laajoista hyökkäyksistä että pienimuotoisemmista iskutyyppisistä operaatioista liittoumaa vastaan. Taktiikoihin on kuulunut kranaattien pudottaminen tai heittäminen saattueiden autoihin, partioiden yllättäminen ja kauko-ohjauksella laukaistavat miinat. Kotitekoisia pommeja on käytetty useissa operaatioissa. Niitä on rakennettu usein teiden varsille mm. erilaisiin laatikoihin, laukkuihin, roskiin, säilykepakkauksiin, rikkoutuneisiin ajoneuvoihin ja joskus jopa kuolleisiin eläimiin.


title: Irakin vastarinta

text: Pienissä ryhmissä toimivat taistelijat ovat pystyneet liikkumaan paikasta toiseen nopeasti. Toisinaan suurimmissa hyökkäyksissä on ollut mukana jopa useita satoja taistelijoita. Taistelijat ovat saaneet usein myös tukea taistelupaikoille saapuneilta sivullisilta, jotka ovat alkaneet heitellä liittouman sotilaita kivillä ja rikkoneet sekä polttaneet sotilaskalustoa.


title: Irakin vastarinta

text: Jotkin taistelijat, lähinnä Irakin al-Qaida on suosinut itsemurhaiskuja, joilla se on pyrkinyt kylvämään epäsopua eri kansanryhmien välille, vaikka osa niistä onkin kohdistunut sotilaskohteisiin.


title: Irakin vastarinta

text: Yhdysvaltain puolustusministeri Donald Rumsfeld kertoi kesäkuussa 2005 uutiskanava Fox Newsin haastattelussa, että Yhdysvaltain armeijan johto on useita kertoja neuvotellut Irakin kapinallisten kanssa. Tapaamisten tavoiteena oli vähentää sotatoimia ja liittää kapinalliset mukaan poliittiseen prosessiin. Yhdysvaltain Irakin-joukkojen komentaja John Abizaid vahvisti tapaamiset.


title: Irakin vastarinta

text: Marraskuussa 2005 Irakin presidentti Jalal Talabani kertoi Arabiliiton johtamassa kolmipäiväisessä kokouksessa Irakin tulevaisuudesta olevansa valmis keskustelemaan kapinallisten kanssa. Irakin presidentti halusikin tehdä puheessaan eron terroristien, Saddamin tukijoiden ja miehityksen vastustajien välille. Vuoden 2007 alkupuolella Irakin pääministeri Nouri al-Maliki ilmoitti, että Irakin hallitus on muutamaan otteeseen neuvotellut merkittävien kapinallisryhmien kanssa aseiden laskemisesta. Neuvotteluiden tarkoituksena on houkutella ryhmät mukaan rauhanprosessiin ja taisteluun Irakin al-Qaidaa vastaan. Korkearvoisten irakilaispoliitikoiden mukaan osa taistelijoista voisi pian olla valmiita lopettamaan taistelut.


title: Irakin vastarinta

text: Yhdysvaltain Irakin-lähettiläs Zalmay Khalilzad on myös kehottanut Irakin kapinallisia liittymään pääministerin esittelemään sovinto-ohjelmaan. Hän ottaa esimerkiksi Etelä-Afrikan, Pohjois-Irlannin ja Balkanin maat huomauttaessaan, ettei vastaavanlaisia konflikteja ole koskaan kyetty selvittämään ilman sovintoa. Asiantuntijoiden mielestä suurin sotaponnistelu tehdään diplomaattisesti. Irakin tilannetta analysoineet asiantuntijat ovat jo yksimielisiä siitä, ettei millään sotatoimilla maahan saada rauhaa. Kysymys on erileirisyydestä ja vuosikausia kyteneestä katkeruudesta miehittäjiä kohtaan sekä eri väestöryhmien välisistä näkemyseroista. Taistelut ovat kiristäneet Irakin sisäisiä paineita äärimmilleen, mikä on vaarantanut koko valtion yhtenäisyyden.


title: Irakin vastarinta

text: Kesäkuussa 2007 yhdysvaltalainen sanomalehti The New York Times uutisoi, että Yhdysvallat yrittää hillitä väkivaltaa Irakissa uudella suunnitelmalla ja siihen perustavalla strategialla. Suunnitelman mukaan Yhdysvallat toimittaa aseita, ammuksia, rahaa, polttoainetta ja muita tarvikkeita joillekin vastarintataistelijoille. Vastineeksi amerikkalaisten tuesta vastarintataistelijat ovat joissakin tapauksissa luvanneet lopettaa taistelutoimet amerikkalaisia vastaan ja taistella Irakin al-Qaidaa ja järjestön tukijoita vastaan.


title: Irakin vastarinta

text: Vuoden 2009 syyskuuhun mennessä liittouman sotilaita oli kuollut yli 4 683. Kaatuneista sotilaista yhdysvaltalaisia oli 4 346 ja haavoittuneita oli ainakin 29 829. Vastarintataistelijoiden tappioista ei ole tarkkoja lukuja, mutta Yhdysvallat on ilmoittanut surmanneensa 19 000 irakilaistaistelijaa vuoteen 2007 mennessä. Irakin hallitus puolestaan ilmoitti joulukuussa 2006, että yli 12 000 irakilaispoliisia on kuollut Saddamin kukistumisen jälkeen. Kuolleiden irakilaissotilaiden tarkkaa määrää ei tiedetä.


title: Irakin vastarinta

text: Yhdysvaltain suurin liittolainen Iso-Britannia on ilmoittanut tappioikseen 176 sotilasta. Italia, joka veti joukkonsa Irakista jo vuonna 2005 menetti 33 sotilasta. Puolan tappiot ovat olleet 23 sotilasta. Muut liittolaiset ovat kärsineet pienempiä tappioita.


title: Irakin vastarinta

text: Mediasta on tullut Irakissa toimiville vastarintajärjestöille tärkeä kanava vaikuttaa. Eri vastarintaryhmät kertovat median avulla tietoja ryhmänsä operaatioista, mutta myös julkaisevat useita erilaisia mediajulkaisuja: lehtiä, videoita ja ääninauhoja. Osalla vastarintaryhmillä on omat mediatoimistot. Lisäksi vastarintataistelijat antavat haastatteluja maassa toimiville uutisstudioille. Toimittajat ovat usein myös liikkuneet vastarintataistelijoiden matkassa.


title: Irakin vastarinta

text: Materiaalin tarkoituksena on tiedottaa vastarintataistelijoiden toiminnasta ja operaatioiden onnistumisesta. Sen avulla voidaan myös kertoa vastapuolen näkökulmaa konfliktista sekä tuoda esiin, että maahan hyökännyt Yhdysvallat ja sen johtama liittouma on epäonnistunut toimissaan ja häviämässä Irakin sodan.


title: Irakin vastarinta

text: Irakissa toimivista mediaorganisaatioista Al-Ansar Media vastaa kurditaistelijoiden, Al-Boraq Media joidenkin kansallismielisten sunnien mediasta ja Al-Furqan Media salafilaisten, lähinnä Irakin al-Qaidan tuottaman materiaalin julkaisemisesta. Materiaalia levitetään yleisesti Irakissa, mutta jotkin ryhmät laittavat sitä myös Internetiin ladattavaksi. Erityisesti videoista on tullut suosittua ajanvietettä Irakin ulkopuolella ja monet länsimaalaisetkin seuraavat säännöllisesti Irakista ilmestyviä videoita. Tyypillisissä videoissa näytetään käynnissä olevaa taistelua Yhdysvaltain johtamaa liittoumaa vastaan, kuten esimerkiksi erilaisia taistelutilanteita, tienvarsipommien osumia ja tarkka-ampujien toimintaa.


title: Irakin vastarinta

text: Yhdysvaltain armeijan mukaan vastarintataistelijoiden julkaisemasta materiaalista on myös hyötyä armeijalle, sillä vastarintataistelijoiden kuvaamia videonauhoja voidaan käyttää hyväksi sotilaiden koulutuksessa, kun esimerkiksi suunnitellaan irakilaistaistelijoiden vastaisia taistelutaktiikoita. Lisäksi materiaalista saatavat tiedot antavat arvokkaita tietoa ryhmästä ja sen toiminnasta. Yhdysvaltain armeijan mukaan materiaalista selviää myös tietoja siitä, että voidaanko kyseessä olevan ryhmän taistelijoiden kanssa mahdollisesti neuvotella.


title: Irakin vastarinta

text: Yhdysvallat on pyrkinyt leimaamaan vastarintaliikkeeseen kuuluvia mm. syyttämällä heitä Saddamin tukijoiksi.


title: Irakin vastarinta

text: Yhdysvaltain mediastrategiaan on sisältynyt taktisia toimenpiteitä, joilla Abu Musab al-Zarqawin roolia liioiteltiin. Kampanjan tavoitteena oli heikentää vastarinnan yhtenäisyyttä, korostamalla al-Zarqawin toiminnan julmuutta ja ulkomaalaisuutta. Prikaatikenraali Mark Kimmittin julkaisemassa tiedotteessa, Kimmitt toteaa, että ns. "Zarqawi - psykologinen operaatio -ohjelma on kaikkein menestyksekkäin informaatiokampanja tähän asti."


title: Irakin vastarinta

text: Taistelut ovat saavuttaneet myös etnisen konfliktin luonteen, sillä kansanryhmien väliset jännitteet ovat johtaneet useisiin veritekoihin ja sitä kautta kostonkierteeseen. Etnisten ryhmien jako on jakanut maan jyrkästi kolmeen osaan - šiia ja sunnimuslimeihin, sekä pohjoisen kurdialueisiin. Myös Irakin luisumista täysimittaiseen sisällissotaan on pelätty.


title: Irakin vastarinta

text: Kilpailevien sunnien ja šiiojen iskujen sekä kuolemanpartioiden tekemien murhien ja kidutuksen uhrien ruumiita on löytynyt eri puolilta Irakia. Irakin armeijaan värvätyt šiiat ovat kostaneet univormuun pukeutuneena sunneille Saddamin hallinnon hirmutekoja. Sunnit ovat puolestaan tehneet itsemurhaiskuja šiiamuslimien alueilla ja iskeneet šiiamuslimien juhlapäivinä šiiojen kulkueiden ja pyhiinvaeltajien kimppuun.


title: Irakin vastarinta

text: Kansanryhmien välisellä väkivallalla ja sen lisääntymisellä Irakissa löytyy myös sisä- ja ulkopoliittisia tavoitteita. Esimerkiksi sunnit tavoittelevat nykyistä merkittävämpää osaa maan ja sen luonnonvarojen hallinnasta. Kansanryhmien välinen väkivalta Irakissa lisääntyi vuoden 2006 helmikuussa pidettyjen vaalien jälkeen. Tilanne kiristyi entisestään pahemmaksi sen jälkeen kun Samarran merkittävä šiiapyhäkkö Al-Askarin kultainen moskeija turmeltui pahoin pommi-iskussa saman vuoden helmikuussa.


title: Irakin vastarinta

text: Ison-Britannian ylesradioyhtiön BBC:n haastattelema Irakin entinen väliaikaishallituksen pääministeri Iyad Allawi kertoi vuonna 2006 haastattelussa, että Irakissa käydään sisällissotaa, vaikka Yhdysvallat ja Iso-Britannia muuta väittävätkin. Allawin mukaan tilannetta, jossa eri kansanryhmien välisissä yhteenotoissa kuolee yli 50 ihmistä päivittäin, ei voi kuvailla toisin sanoin.


title: Irakin vastarinta

text: Hyökkäys Irakiin maaliskuussa 2003


title: Irakin vastarinta

text: Yhdysvaltain johtama liittouma aloitti maahyökkäyksen Irakiin 20. maaliskuuta 2003. Sotatoimet etenenivät melko nopeasti ja liittouma valloitti strategisesti tärkeän Basran kaupungin 6. huhtikuuta ja pääkaupungin Bagdadin 9. huhtikuuta. Yhdysvaltain tukemat kurdien peshmerga-joukot valtasivat Kirkukin 10. huhtikuuta ja viimeisenä merkittävänä kaupunkina Yhdysvaltain joukot miehittivät Tikritin 15. huhtikuuta. Tuona aikana hyökkääjien kohtaama vastarinta oli varsin hajanaista, eivätkä Irakin joukot kyenneet estämään liittouman etenemistä.


title: Irakin vastarinta

text: Varsinaiset sotatoimet liittouman puolelta olivat lähinnä ilmaiskuja eri kohteisiin, jolloin tuona aikana kuolleiden liittouman sotilaiden määrä oli varsin vähäinen.


title: Irakin vastarinta

text: Fallujan taistelut huhtikuussa 2004


title: Irakin vastarinta

text: Fallujan kaupungissa käytiin rajuja taisteluja huhtikuussa 2004, kun Yhdysvaltain merijalkaväki käynnisti suuroperaation ottaakseen kaupungin haltuunsa. Kovan vastarinnan seurauksena Fallujan kaupunki jäi vastarintataistelijoiden haltuun. Käydyissä taisteluissa sai surmansa 40 yhdysvaltalaista sotilasta ja eri lähteiden mukaan noin 300–700 irakilaista.


title: Irakin vastarinta

text: Taistelut Mahdin armeijan kanssa huhti-toukokuussa 2004


title: Irakin vastarinta

text: Mahdin armeija kävi raskaita taisteluja Yhdysvaltain joukkojen kanssa huhti–toukokuussa 2004. Se onnistui pitämään hallussaan Najafin, Karbalan ja Kufan kaupungit, mutta joutui vetäytymään Kutista.


title: Irakin vastarinta

text: Fallujan taistelut marraskuussa 2004


title: Irakin vastarinta

text: Marraskuussa 2004 Yhdysvaltain joukot käynnistivät uuden suuroperaation Fallujan valtaamiseksi. Fallujaa pommitettiin rajusti, minkä seurauksena merkittäviä osia siitä tuhoutui. Taistelujen seurauksena Yhdysvaltain ja Irakin hallituksen joukot saivat Fallujan hallintaansa, mutta yksittäiset taistelut ovat siitä huolimatta jatkuneet. Marraskuun aikana käydyissä taisteluissa kuoli 92 yhdysvaltalaissotilasta ja 622 haavoittui. Irakin hallituksen joukot menettivät 8 sotilasta ja haavoittuneita oli 43. Yhdysvaltain armeija mukaan vastarintataistelijoita sai surmansa 1200 ja 1000 taistelijaa vangittiin.


title: Irakin vastarinta

text: Mosulin taistelut marraskuussa 2004


title: Irakin vastarinta

text: Marraskuussa 2004 Mosulissa käytiin taisteluja kaupungin hallinnasta, kun sadat vastarintaistelijat yrittivät saada kaupungin hallintaansa. He onnistuivat valloittamaan kaupungin poliisiasemat ja kaksi-kolmasosaa kaupungista hallintaansa. Taistelut kestivät kolme vikkoa, minkä aikana surmansa sai neljä Yhdysvaltain sotilasta, 71 vastarintataistelijaa ja yli sata irakilaissotilasta. Joulukuun alkupuolella Yhdysvaltain tukikohtaan ryöminyt ja vahdinvaihdon aikana suoja-aidan leikannut kurdi onnistui surmaamaan 22 sotilasta, heidän joukossaan 14 yhdysvaltalaissotilasta, räjäyttämällä itsensä.


title: Irakin vastarinta

text: Irakin hallituksen ja šiiojen yhteenotot maaliskuussa 2008


title: Irakin vastarinta

text: Taistelut Irakin hallituksen joukkojen ja šiiataistelijoiden välillä alkoivat maaliskuun 2008 lopulla Basrassa ja Bagdadissa. Yhteenotot levisivät myös muihin šiiaenemmistöisiin kaupunkeihin: Kutiin, Nasirijaan, Hillaan ja Samawaan. Myös kahden šiiaryhmän, Mahdin armeijan ja Badrin välillä oli jännitteitä. Yhdysvaltain erikoisjoukot olivat mukana Bagdadin taisteluissa.


title: Irakin vastarinta

text: Artikkeleita


title: Irakin vastarinta

text: Dokumentteja


title: Shōtōkan

text: Shōtōkan () on japanilainen kamppailulaji ja karaten tyylisuunta. Gichin Funakoshi (1868–1957) kehitti suunnan yhdessä poikansa Gigō Funakoshin (1906–1945) kanssa.


title: Shōtōkan

text: Shōtōkan oli Funakoshin ensimmäisen virallisen dojon nimi, joka valmistui vuonna 1939 Mejiroon, Tokion lähettyville. Se kuitenkin tuhoutui vuonna 1945 ilmapommituksessa. Funakoshin käytti kirjoittaessaan nimimerkkinä Shōtō (松濤), jota hän käytti runollisissa ja filosofisissa kirjoituksissaan oppilailleen. Lopulta Funakoshin oppilaat loivat opettajaansa kunnioittaen kyltin, jossa luki ”Shōtōkan” ja asettivat sen Funakoshin opettaman salin sisäänkäynnin yläpuolelle. Funakoshi itse ei koskaan antanut tyylisuunnalleen nimeä, vaan kutsui sitä pelkästään karateksi.


title: Shōtōkan

text: Maailmansodan jälkeen Shōtōkanin tekniikat ovat olleet suhteellisen syviä ja tukevia seisontoja, jotka mahdollistavat voimakkaita liikkeitä ja vahvistavat jalkoja. Käsitekniikat painottuvat hivenen enemmän alkeisopetuksessa samoin suuret liikeradat perustekniikassa.


title: Shōtōkan

text: Shōtōkanissa harjoiteltavat katat pohjautuvat vanhoihin okinawalaisiin liikesarjoihin. Tyylissä harjoitellaan yleisesti 26 kataa. Heian shodan, Heian nidan, Heian sandan, Heian yondan, Heian godan, Bassai dai, Jion, Empi, Kanku dai, Hangetsu, Jitte, Gankaku, Tekki shodan, Tekki nidan, Tekki sandan, Nijūshiho, Chinte, Sōchin, Meikyō, Unsu, Bassai shō, Kanku shō, Wankan, Gojūshiho shō, Gojūshiho dai ja Jiin.


title: Shōtōkan

text: Toimintaelokuvien näyttelijöillä Jean-Claude Van Dammella, Wesley Snipesilla ja Michael Jai Whitellä on musta vyö Shōtōkanissa. Urheilumaailmassa vapaaottelussa ottelevilla Lyoto Machidalla, Antonio Silvalla, Vitor Belfortilla, Antonio Carvalholla, Mark Holstilla ja Assuerio Silvalla on myös Shōtōkan-tausta.


title: Degerby (Föglö)

text: Degerby on Föglön kunnan keskuspaikka. Kylä oli aina Maarianhaminan perustamiseen saakka vuonna 1861 Ahvenanmaan saariston keskus ja 1920-luvulle asti asukasluvultaan suurin kylä. Degerby tunnetaan kapteenintaloistaan. Kylän laidalla sijaitsee 1600-luvulla perustettu kestikievari Enigheten, joka on toiminut myös käräjätalona.


title: Degerby (Föglö)

text: Vuonna 2014 kylässä oli 187 asukasta.


title: Auni Nuolivaara

text: Auni Elisabeth Nuolivaara (vuoteen 1906 Lagus, vuoteen 1909 Hirvensalo; 22. toukokuuta 1883 Korpilahti – 26. lokakuuta 1972 Tampere) oli suomalainen kirjailija, taidemaalari ja kuoronjohtaja. Hänet muistetaan lähinnä teoksestaan "Paimen, piika ja emäntä", jolla hän voitti kustannusliike Otavan suuren romaanikilpailun 1936.


title: Auni Nuolivaara

text: Nuolivaaran vanhemmat olivat lehtori Selim Johan Evert Lagus ja Lydia Aleksandra Dahlstöm. Hän tuli ylioppilaaksi Tampereen suomalaisesta tyttökoulusta 1903 ja valmistui kansakoulunopettajaksi Heinolan seminaarista 1905. Nuolivaara toimi opettajana ensin Savonlinnassa ja sitten Mikkelin lähellä Otavan kansanopistossa. Hän meni naimisiin Otavan kansanopiston johtajan Armas Isak Nuolivaaran kanssa 1909. 1910-luvulla Nuolivaara teki useita opintomatkoja ja oleskeli Roomassa 1914–1915 opiskellen taidetta sekä Genevessä Sveitsissä 1916–1917 opiskellen laulua. Otavan kansanopiston opettajana hän toimi vuoteen 1925 saakka ja sen jälkeen 1926–1927 Oriveden kansanopiston opettajana. Taidenäyttelyt Nuolivaara järjesti Mikkelissä 1920 ja Kotkassa ja Savonlinnassa 1921. Hän toimi myös useiden kuorojen johtajana.


title: Auni Nuolivaara

text: Kanslianeuvos Lauri Hirvensalo ja maanviljelysneuvos Olli Hirvensalo olivat Nuolivaaran veljiä.


title: Auni Nuolivaara

text: Ensimmäisen kirjansa Nuolivaara julkaisi 1927 ja ennen Otavan romaanikilpailun voittoa 1936 hän ehti julkaista kolme kirjaa. Mainitun kilpailun voittanut teos "Paimen, piika ja emäntä" kertoo päähenkilön Katrin noususta piikatytöstä suuren talon emännäksi ja noudattaa 1930-luvun lukevan yleisön enemmistön kirjallista makua. Traditionaaliseen maalaiskuvaukseen yhdistettiin myös nykyaikaisempia aineksia eli itsenäinen naispäähenkilö, mutta perinteiset arvot säilyivät kunniassa. Nuolivaaran kirjasta ja sen kahdesta jatko-osasta "Isäntä ja emäntä" ja "Päivä ja ehtoo" julkaistiin Saksassa lyhennetty versio 1940 nimellä "Kleine standhafte Katri" ja sitä painettiin 155 000 kappaletta vuoteen 1952 mennessä. "Paimen, piika ja emäntä" käännettiin myös viron, latvian, unkarin, norjan, hollannin ja japanin kielelle. Vuonna 1984 Nippon Animation teki kirjan pohjalta Japanissa 49-osaisen piirrosanimaatiosarjan "Makiba no shōjo Katri". Nuolivaara julkaisi voittonsa jälkeen vielä neljä romaania, mutta ne eivät saavuttaneet vastaavaa suosiota.


title: Wolf H. Halsti

text: Wolfgang Hallstén Halsti (vuoteen 1936 Hagman; 13. lokakuuta 1905 Helsinki – 29. heinäkuuta 1985 Joutsa) oli suomalainen yleisesikuntaupseeri, eversti, Mannerheim-ristin ritari ja kirjailija.


title: Wolf H. Halsti

text: Halstin vanhemmat olivat liikemies Hugo Hagman ja saksalaissyntyinen Olga Hagman o.s. Jungclaus. Halsti opiskeli Helsingin Svenska Normallyceumin reaalilinjalla. Suomen sisällissodan aikana maaliskuussa 1918 Halstin vanhemmat lähettivät hänet maaseudulle Pohjan pitäjään sotaa pakoon, mutta hän lähtikin sieltä Tammisaareen maihinnousseiden saksalaisten joukkojen tulkiksi. Halsti kulki saksalaisten mukana ensin Helsinkiin ja sieltä Hämeenlinnaan. Syksyllä 1918 hän palasi kouluun ja pääsi ylioppilaaksi 1923. Halsti suoritti reserviupseerikoulun 1925 ja pääsi kadettikouluun 1926.


title: Wolf H. Halsti

text: Halsti palveli sitten Terijoella Polkupyöräpataljoona 1:ssä everstiluutnantti Hjalmar Siilasvuon (silloin vielä Strömberg) alaisuudessa vuoteen 1933, suoritti Sotakorkeakoulun vuonna 1935 ja ylennettiin kapteeniksi. Halsti toimi vuoteen 1937 saakka yleisesikunnan toimistoupseerina ja palveli sitten puolustusministeriössä 1937–1939. Vuonna 1937 Halsti teki opintomatkan Saksaan. Hän tapasi tällöin myös Potsdamin upseerikoulun johtajana toimineen everstiluutnantti Erwin Rommelin ja sai luettavakseen Rommelin juuri julkaistun "Jalkaväki hyökkää" -kirjan.


title: Wolf H. Halsti

text: Liikekannallepanon alkaessa lokakuussa 1939 Halsti nimitettiin 5. divisioonan huoltopäälliköksi. Divisioona oli Summan alueella Karjalan kannaksella. Halsti pyrki parantamaan divisioonan puutteellista varustusta siviilistä tehdyillä varusteostoilla sekä valmistamalla polttopulloja ja kasapanoksia. Marraskuun alussa Halsti sai julkaistua kirjansa "Suomen puolustaminen", jolla oli heti kova kysyntä joukkojen piirissä. Halstin oli alun perin ollut tarkoitus julkaista teos jo syksyllä 1938, jolloin Saksa ja länsivallat solmivat Münchenin sopimuksen. Viivytyksestä oli toisaalta hyötyäkin, koska Halsti sai sisällytetyksi kirjaan arvioitaan Saksan ja Puolan välisestä sodasta. Talvisodan taisteluihin Halsti osallistui Summassa, väliasemassa ja Viipurin itäpuolella. Talvisotakokemuksistaan Halsti kirjoitti käsikirjoituksen, joka julkaistiin 1971 nimellä "Talvisodan päiväkirja".


title: Wolf H. Halsti

text: Välirauhan aikana Halsti oli ensin 5. divisioonan mukana Salpa-linjan linnoitustöissä Luumäellä, kunnes hänet syksyllä ylennettiin majuriksi ja nimitettiin eversti Einar Vihman komentaman Helsingin sotilasläänin operatiivisen osaston päälliköksi. Samana syksynä Halsti alkoi myös kirjoittaa "Suomen Kuvalehteen" nimimerkillä Pekka Peitsi; samaa nimimerkkiä käytti myöhemmin Urho Kekkonen. Halsti kirjoitti vain kymmenkunta artikkelia, kunnes päämaja painosti hänet lopettamaan, kun Mannerheimille oli kanneltu artikkeleista, jota hän itse ei ollut edes huomannut. Alun perin vain Ilmari Turja, Heikki Reenpää ja Jukka Rangell tiesivät, että kyseisen nimimerkin takana oli Halsti..


title: Wolf H. Halsti

text: Jatkosodassa Halsti oli ensin 12. divisioonan esikunnan operatiivisen toimiston päällikkönä Konnunsuon–Joutsenon alueella ja siirtyi sieltä suomalais-saksalaisen Divisioona J:n esikuntapäälliköksi Kiestinkiin. Marraskuussa 1941 Halsti ylennettiin everstiluutnantiksi ja hänestä tuli III armeijakunnan huoltopäällikkö. Halsti tutustui tässä vaiheessa myös Uhtualla palvelleeseen kirjailija Pentti Haanpäähän.


title: Wolf H. Halsti

text: Maaliskuussa 1944 kenraalimajuri Aaro Pajari nimitettiin 3. divisioonan komentajaksi ja Halsti hänen esikuntapäällikökseen. Divisioona siirrettiin Karjalan kannakselle Kuuterselkään keskeneräiselle VT-linjalle. Venäläisten suurhyökkäys mursi asemat Kuuterselässä 14. kesäkuuta, ja joukot vetäytyivät VKT-asemaan. Halsti oli jonkin aikaa Jalkaväkirykmentti 11:n komentajan sijaisena Vuosalmen taisteluiden loppuvaiheissa heinä-elokuussa 1944.


title: Wolf H. Halsti

text: Lapin sodassa Halsti oli 3. divisioonan mukana Tornion maihinnousussa 1. lokakuuta 1944 Jalkaväkirykmentti 11:n (JR 11) komentajana. Halstin rykmentti oli mukana myös Rovaniemen valtauksessa, josta rykmentti jatkoi Käsivarteen Kaaresuvantoon. Käsivarressa Halsti luovutti rykmentin eversti Väinö J. Oinoselle joulukuussa 1944. Halstille myönnettiin Mannerheim-risti lokakuussa 1944 lähinnä ansioistaan Tornion valtauksessa.


title: Wolf H. Halsti

text: Viimeisenä tehtävänään puolustusvoimissa Halsti laati huoltojoukkojen ja huoltopalvelun organisaatiosuunnitelman kevättalvella 1945. Häntä pyydettiin mukaan asekätkentään, mutta hän kieltäytyi siitä, koska uskoi sen paljastuvan kuitenkin hyvin pian.


title: Wolf H. Halsti

text: Erottuaan armeijasta Halsti aloitti siviilissä 1. huhtikuuta 1945 Keskinäisen Henkivakuutusyhtiö Suomen ylitarkastajana. Hän jatkoi vakuutusalalla siirtyen 1957 Eläke-Varman kenttätyön johtajaksi ja jäi eläkkeelle 1970. Halsti ylennettiin everstiksi 1965. Hän toimi myös Paasikivi-seuran puheenjohtajana 1961–1964.


title: Wolf H. Halsti

text: Eläkkeelle jäätyään Halsti julkaisi kolmiosaiset muistelmansa 1973–1975. Hän sai Helsingin yliopiston valtiotieteen kunniatohtorin arvon 1976.


title: Wolf H. Halsti

text: Halsti vastusti presidentti Urho Kekkosen virkakauden pidentämiseksi kaavailtua poikkeuslakia ja oli joulukuussa 1972 yhtenä allekirjoittajana Suomi-Neuvostoliitto-Seuran puheenjohtajan, professori Göran von Bonsdorffin alulle panemassa kirjelmässä, jossa Kekkosen toivottiin estävän "kansalaisten syrjään sysäämisen" tasavallan presidenttiä valittaessa.


title: Wolf H. Halsti

text: Muistelmateoksessaan "Mies elää aikaansa" (1973) Halsti paljasti, että sotaväen päällikkö Hugo Österman ja yleisesikunnan päällikkö Lennart Oesch olivat alkuvuonna 1939 hyväksyneet "Suomen puolustaminen" -teoksen tekstin sellaisenaan. Oesch oli tosin katsonut, että teoksen motto "Omistetaan puolueettomalle totuudelle ja kaikille sitä etsiville" oli liian vaatelias kapteenin esittämäksi. Kustannusyhtiö Otavan johto oli kuitenkin lähettänyt valmiiksi ladotun käsikirjoituksen varmuuden vuoksi myös silloisen ulkoministerin Eljas Erkon nähtäväksi. Erkko ilmoitti jyrkästi vastustavansa Halstin teoksen julkaisemista pitäen muun muassa tämän ennustamia Hitlerin ja Stalinin keskinäistä sopimusta ja Neuvostoliiton Suomelle esittämiä alue- ja tukikohtavaatimuksia täysin epärealistisina. Näin kirjasta voitiin julkaista vaillinainen versio ja sen päätarkoitus jäi Halstin mukaan silloisessa tilanteessa saavuttamatta varsinkin, kun hänen ennustamansa asiat toteutuivat loppukesän ja syksyn 1939 aikana täydellisesti. Halsti itse sai tietää Erkon puuttumisesta hänen teokseensa Heikki Reenpään kertoessa sen hänelle välirauhan aikana. Otava julkaisi Halstin "Suomen puolustaminen" -teoksesta vuonna 2005 uuden, sensuroimattoman laitoksen.


title: Coco Lee

text: Coco Lee (s. 17. tammikuuta 1975 Hongkong, 李玟 pinyin: Lǐ Wén, syntymänimi 李美林 pinyin: Lǐ Měilín) on amerikankiinalainen poplaulaja. Hänen musiikkityylinsä on sekoitus Mando-poppia, balladeja, soul-, R&B- ja hip hop -musiikkia. Nykyään Los Angelesissa ja Hongkongissa asuva pop-diiva tuli kuuluisuuteen Suomessakin laulullaan ”A Love Before Time”, joka on elokuvan "Hiipivä tiikeri, piilotettu lohikäärme" tunnuskappale. Julkisuudessa häntä kutsuttiin, varsinkin uransa alkuaikoina, usein ”Aasian Mariah Careyksi”.


title: Coco Lee

text: Coco Lee syntyi Hongkongissa ja vietti myös lapsuutensa siellä äitinsä, isäpuolensa ja kahden isosiskonsa kanssa. Hänen ollessaan kymmenvuotias perhe muutti San Franciscoon, jossa Coco kävi myöhemmin Raoul Wallenberg Alternative High Schoolin ja sen jälkeen opiskeli lääketiedettä Kalifornian yliopistossa Irvinessa. Äitinsä tavoin hän halusi tulla lääkäriksi. Uudessa kotimaassaan häntä oli alettua kutsua myös englanninkielisellä nimellä Ferren Lee-Kelly. Vuonna 1991 Coco edusti kouluaan San Franciscon Miss Teen Chinatown 1991 -missikisassa voittaen kilpailun. Seuraavana vuonna hän osallistui San Fransciscon Fisherman’s Wharfilla järjestettyyn karaokekilpailuun, jonka hän yllättäen voitti ja jonka seurauksena hänet alettiin noteerata lahjakkaana laulajana jo ystäväpiirin ulkopuolellakin.


title: Coco Lee

text: Varsinaisen käänteen hänen elämänsä koki kuitenkin Hongkongissa, jonne hän matkusti koululomallaan vuonna 1993. Sen enempää suunnittelematta hän osallistui TVB-televisioyhtiön järjestämään New Talent -laulukilpailuun ja tuli yllättäen kilpailussa toiseksi 10 000 osallistujan joukosta. Hänen laulamansa kappale Whitney Houstonin Run to You oli kilpailun ainoa englanninkielinen laulu. Pian tuon kilpailun jälkeen taiwanilainen Fancy Pie-levy-yhtiö tarjosi hänelle levytyssopimuksen.


title: Coco Lee

text: Vuosina 1994–1995 Coco Lee julkaisi Taiwanilla ja Hongkongissa neljä albumia, joita myytiin yhdessä yli 800 000 kappaletta. Näiden joukossa oli myös Cocon ensimmäinen, lähinnä aasialaisille markkinoille suunnattu englanninkielinen albumi, Brave Enough to Love, jota myytiin ensimmäisenä kuukautena yli 130 000 kappaletta. Näin hän rikkoi Taiwanin kaikkien naislaulajien edelliset ennätykset. Vuonna 1996 Coco solmi uuden sopimuksen Sony BMG Musicin kanssa, jonka kanssa hän tekee yhteistyötä vielä nykyäänkin.


title: Coco Lee

text: Coco on tullut 2000-luvulla tunnetuksi monilla eri areenoilla, niin idässä kuin lännessäkin. Ehkä juuri tämä erottaakin hänet muista kiinalaisista poptähdistä, jotka eivät yleensä ole pystyneet lyömään itseään läpi lännessä. Vuonna 2001 Coco esitti vuotuisessa Oscar-gaalassa "Hiipivä tiikeri, piilotettu lohikäärme" -elokuvan tunnuskappaleen "A Love Before Time" koko showbiz-maailman kerman edessä. Itse hän kuvaa tilaisuutta todella mahtavaksi, olihan hän ensimmäinen kiinalainen, kuka on koskaan esiintynyt Oscar-gaalassa. Seuraavassa hänen oma kommenttinsa tuosta esiintymisestä. ""Somehow I managed to get myself together and performed with confidence. Afterwards, I couldn't believe it when Tom Hanks, Catherine Zeta-Jones and a few other movie stars came over and told me they loved my performance. How incredible was that?""


title: Coco Lee

text: Julkisuus alkoi pian tuottaa tulosta. Hänen laulunsa "Before I Fall in Love" valittiin Hollywood-elokuvan "Morsian karkuteillä" soundtrackille. Vuonna 2004 sveitsiläinen kellonvalmistaja Omega Watches valitsi tämän pop-divan ”kansainväliseksi suurlähettilääkseen”. Coco sai mallintöitä myös muun muassa tuotemerkeille DeBeers, Wella, Barbie, Nivea ja Elizabeth Arden. Viime vuosina erityisesti Hongkongin katukuvassa Coco on esiintynyt hyvinkin näyttävästi Pure Yogan joogamallina.


title: Coco Lee

text: Vuonna 2004 Coco osallistui nuorten AIDS-suurlähettilään roolissa Bangkokissa järjestettyyn Maailman Aids -konferenssiin. Tapahtumassa hän keskusteli monien nuorisoryhmien kanssa siitä, mitä hän ja muut laulajatähdet voisivat tehdä AIDS-valistuksen eteen. Coco oli myös ensimmäinen kiinalainen, joka sai kunnian laulaa Yhdysvaltain kansallishymnin NBA:n Houston Rockets -koripallojoukkueen pelissä (pelaahan kyseisessä joukkueessa Kiinan kuuluisin NBA-tähti, Yao Ming, joka luonnollisesti tunnustautuu Coco-faniksi).


title: Coco Lee

text: Vuonna 2005 Coco Lee aloitti myös elokuvauransa. Hänen ensimmäinen elokuvaroolinsa oli naispääosa hongkongilaisessa wuxia-komediaelokuvassa "Master of Everything" (tunnetaan myös nimellä "Bamboo Shoot"). Elokuvassa hän näytteli Lu Huan roolia. Elokuvan alkupuolella on hauska yksityiskohta, jossa Lu Hua esittää Cocon ehkä tunnetuimman hitin Di Da Di, mutta tarkoituksella aivan nuotin vierestä. Samana vuonna kyseinen elokuva sai parhaan ulkomaisen elokuvan palkinnon Beverly Hills -elokuvafestivaaleilla.


title: Coco Lee

text: Myös Walt Disney -yhtiö halusi hyödyntää Coco:n kuuluisuutta ja kaunista lauluääntä. Kun "Mulan"-elokuvan kiinankielinen versio julkaistiin, Cocoa pyydettiin ääninäyttelijäksi elokuvan nimirooliin. Elokuvassa hän myös lauloi Aasiassa hitiksi nousseen mandariinikiina-version Christina Aguileran kappaleesta "Reflections". Tämän laulun hän lauloi myös Hongkongin Disneylandin avajaisissa vuonna 2005.


title: Coco Lee

text: Coco Lee on yrittänyt lyödä itseään läpi Yhdysvaltojen markkinoilla, mutta varsinaista läpimurtoa ei vielä ole tullut. Vaikka kummatkin hänen englanninkieliset albuminsa ovat myyneet kohtalaisen hyvin, ei hänen levynsä ole jostain syystä päätyneet radioasemien levylautasille ja sieltä kuuntelijoiden korviin. Toisaalta hänen hittisinglensä, "Do You Want My Love", erityisesti sen Hex Hector Remix, pitää pintansa yökerhoissa ja useilla internet-radioasemilla. Hänen vuoden 2005 englanninkieliset singlensä ”No Doubt” ja ”So Good” jäivät nekin varsin huomiotta Yhdysvalloissa, kun taas Hongkongissa ja Taiwanilla ne saavuttivat valtavan suosion. Mielenkiintoista on, että Taiwanissa juuri nuo laulut eivät koskaan päätyneet uuden "Exposed"-albumin kansien sisälle niiden sanojen seksuaalisen kontekstin vuoksi.


title: Coco Lee

text: Cocon tuoreimmat mandariininkieliset singlet "Hip-Hop Tonight", "The Ninth Night", "Love You At 85°C" ja "Dangerous Lover" vuodelta 2006 jatkavat kuitenkin perinteisempää Coco Lee –linjaa. Vuoden 2008 alussa Coco ja kiinalainen laulaja Sun Nan julkaisivat kansojen ystävyys- ja suvaitsevaisuusteemaisen musiikkivideon "Forever Friends”, joka osallistuu kilpailuun Pekingin olympiakilpailujen virallisesta tunnuskappaleesta. Tuottaja Kong Xiangdongin lisäksi kappaleen teossa ovat olleet mukana kaksinkertainen Oscar-palkittu säveltäjä Giorgio Moroder, joka sävelsi 1984 Los Angelesin olympialaisten teeman “Reach Out” ja vuonna 1988 Seoulin kisojen kappaleen “Hand in Hand”. Kappaleen sanat ovat Michael Kunzen käsialaa. Cocon uusi albumi ilmestyy vuoden 2009 alussa.


title: Coco Lee

text:
Toistaiseksi Coco on halunnut keskittyä elämässään ennen kaikkea musiikin tekemiseen. Hän asuu yhdessä kanadalaisen miljonääri-liikemiehen Bruce Rockivitzin ja tämän kahden kouluikäisen tyttären kanssa Hongkongissa. Hääsuunnitelmia parilla on kuulemma ollut, mutta ei kiireitä niiden järjestämiseen. Cocon mukaan on tärkeää, että tällä hetkellä he kumpikin kunnioittavat toistensa elämää ja työtä ja antavat toisilleen tilaa luoda uraansa.
Lokakuun 24. 2008 Coco järjesti Brucelle hulppeat kolme päivää kestäneet 50-v. syntymäpäiväjuhlat Grand Hyatt -hotellissa Hongkongissa. Juhlavieraiden joukossa oli paljon viihdemaailman kermaa kuten, poptähti Rihanna ja Lionel Richie ja niistä uutisoitiin jopa Wall Street Journal -lehden verkkosivuilla.


title: Coco Lee

text: Cocon vankimmat kannattajat löytyvät luonnollisesti Aasiasta: Kiinasta, Taiwanista, Hongkongista, Singaporesta, Etelä-Koreasta, Japanista ja Thaimaasta. Innokkaimmat fanittajat kerääntyvät aina lentokentälle vastaanottamaan ja saattelemaan Cocoa. Fanclub-sivuillaan ja keskusteluissaan he kutsuvat Cocoa aina termillä "Lao Da", joka tarkoittaa mandariinikiinalla "porukan vanhinta" tai "jengin johtajaa". Coco itse rakastaa fanejaan yli kaiken ja harmittelee sitä, ettei voi matkustuskiireittensä vuoksi viettää enempää aikaa heidän kanssaan.


title: Ferrari F40

text: Ferrari F40 on Ferrarin 40-vuotisjuhlamalli ja myös Ferrarin vastaus Porschen 959-mallille. F40-mallia valmistettiin vuosina 1987–1992 ja se oli aikanaan Ferrarin valmistamista malleista nopein, tehokkain ja kallein. Joidenkin mielestä se on ”viimeinen aito Ferrari”, sillä se oli viimeinen Ferrari, jolle Enzo Ferrari antoi virallisen siunauksensa sairasvuoteeltaan, itse autoa koskaan näkemättä.


title: Ferrari F40

text: Auto esiteltiin vuonna 1987 Ferrarin 40-vuotisen tuotantohistorian juhlavuonna. Itse tuotanto käynnistyi vuonna 1988. Auton suunnittelusta vastasi Nicola Materazzi ja muotoilusta Pininfarina.


title: Ferrari F40

text: Auto on 1311 kappaleeseen rajoitetusta valmistusmäärästä johtuen arvokas keräilykohde. Kaikki autot myytiin etukäteen ennen niiden valmistumista. F40:ää on valmistettu vain punaisena.


title: Ferrari F40

text: Suomessa Vesa Keskinen omistaa Ferrari F40:n.


title: Ferrari F40

text:
Autossa on ohjaamon taakse pitkittäin sijoitettu V8-moottori, jonka perusta on jo aikaisemmin nähty GTO-moottori. Iskutilavuutta kuitenkin suurennettiin 2,9 litraan. Kummassakin sylinteririvissä on kaksi kannen yläpuolista nokka-akselia (DOHC) ja venttiilejä on 4 per sylinteri. Moottorissa on kaksi IHI:n valmistamaa turboahdinta.
Auto pääsi myös Guinnessin ennätysten kirjaan aikansa nopeimpana sarjavalmisteisena urheiluautona.


title: Ferrari F40

text: Autosta valmistettiin myös kilparadoille tarkoitettua LM-versiota, jonka ensitestit suoritettiin vuonna 1988. Aerodynamiikan osalta katu- ja ratamallin välillä eroja oli muun muassa säädettävässä takasiivessä ja etuvalaisimissa. Moottorin viritysastetta muutettiin niin, että tehoa irtosi vähintään 720 hv, mutta aika-ajoja varten oli mahdollisuus saavuttaa jopa yli 900 hv teholukemat. Lisäksi sisustusta oli riisuttu ja kojelauta käytännössä kokonaan poistettu. Vuosien 1989 ja 1994 välillä LM-versiota valmistettiin yhteensä 19 kappaletta.Vuonna 1994 BPR Championship -sarjaa varten valmistettiin vielä F40:n GTE-versioita. Alkuperäistä 2,9-litraista moottoria kasvatettiin ensin 3,5 litraan ja myöhemmin vielä 3,6 litraan. Tehoa saavutettiin noin 660 hv. Seuraavien kausien aikana autossa esiteltiin vielä lukuisia muutoksia, kuten 6-portainen vaihdelaatikko ja keraamiset jarrulevyt.


title: VIJF

text: VIJF on lokakuussa 2004 aloittanut belgialainen televisiokanava, jonka sisarkanava on VIER.


title: Ben Browder

text: Ben Browder (s. 11. joulukuuta 1962 Memphis, Yhdysvallat) on yhdysvaltalainen näyttelijä. Hänet tunnetaan parhaiten rooleistaan astronautti John Crichtonina scifi-sarjassa "Farscape" sekä everstiluutnantti Cameron Mitchellina sarjassa "Tähtiportti".


title: Ben Browder

text: Browder syntyi Memphisissä Tennesseessä ja varttui Charlottessa Pohjois-Carolinassa. Hän kävi Furman Universitya Etelä-Carolinassa ja opiskeli myöhemmin näyttelemistä Lontoossa Central School of Speech and Drama -koulussa. Siellä hän tapasi myös tulevan vaimonsa Francesca Bullerin.


title: Ben Browder

text:
Browder näytteli Sam Brodya "Viiden juttu" -sarjassa ohjelman kolmannella tuotantokaudella. Hän muutti vaimonsa ja kahden lapsensa kanssa Australiaan "Farscape"-sarjan kuvausten ajaksi vuosiksi 1999–2003. Myös Francesca-vaimo teki satunnaisesti roolitöitä "Farscapessa". Perhe muutti takaisin Yhdysvaltoihin vuonna 2003 Farscapen tuotannon loputtua, joskin Browder palasi vielä Australiaan kuvaamaan "Farscape"-minisarjan, joka sitoi yhteen sarjan avoimiksi jääneet juonikuviot.
Roolistaan John Chrichtonina Browder sai kahtena vuonna Saturn Awards -palkinnon parhaasta näyttelijäntyöstä televisioroolissa.


title: Ben Browder

text: "Farscapen" jälkeen Browder muun muassa näytteli kahdessa elokuvassa, luki romaanin äänikasetille ja antoi äänensä animaatiosarjan hahmolle.


title: Ben Browder

text: Vuonna 2005 Browder liittyi vakituisesti "Tähtiportti"-sarjaan, jossa myös hänen entinen "Farscape"-kollegansa Claudia Black, näyttelivät pääosissa kaksi viimeistä tuotantokautta.


title: Damage Done

text: Damage Done on death metal -yhtye Dark Tranquillityn 20. elokuuta 2002 julkaistu kuudes studioalbumi.


title: Damage Done

text: Levyltä on julkaistu videona kappale ”Monochromatic Stains”. Se on toteutettu monokromaattisessa formaatissa ja muistuttaa niin visuaalisesti kuin temaattisestikin "Tri Caligarin kabinetti" -elokuvaa. Levyn japanilainen versio sisältää bonusraidan ”The Poison Well”. Levy on julkaistu myös vinyylinä.


title: Nouvelair

text: Nouvelair on tunisialainen tilauslentoyhtiö, jonka pääkonttori sijaitsee Monastirissa. Yhtiö on perustettu vuonna 1989 nimellä Air Liberté Tunisie, nykyään Nouvelair.


title: Nouvelair

text: Nouvelair lentää Euroopassa ja Tunisiassa. Nouvelair hoitaa myös matkatoimisto Deturin lomalentoja Helsingistä ja Oulusta Tunisiaan.


title: Nouvelair

text: Heinäkuussa 2016:


title: Vihtori Rantanen

text: Vihtori Rantanen (30. maaliskuuta 1917 Murole, Ruovesi – 9. marraskuuta 1983 Helsinki) oli suomalainen ammattiyhdistyspoliitikko, joka toimi SAK:n puheenjohtajana suomalaisen ammattiyhdistysliikkeen hajaannuksen vuosina 1960–1966.


title: Vihtori Rantanen

text: Vihtori Rantanen meni kansakoulun jälkeen Mänttään metsätöihin ja eteni sitten ensin Serlachiuksen puunostajaksi ja sitten valkaisimon työntekijäksi. Rantanen oli jalkainvalidi eikä vammansa vuoksi osallistunut sotiin vaan jatkoi työtään Mäntässä. Heti sodan jälkeen Rantanen oli perustamassa Mäntän paperityöntekijäin ammattiosastoa ja valittiin pääluottamusmieheksi 1945. Seuraavana vuonna Rantanen siirtyi täyspäiväisesti ammattiyhdistysliikkeen palvelukseen kun hänet valittiin Paperityöväen Liiton järjestäjäksi. Sosiaalidemokraatti Rantanen oli 1940-luvun loppuvuosina mukana SDP:n ja SKP:n välisessä taistelussa Paperityöväen liiton hallinnasta. Niinpä Rantanen sai keväällä 1949 potkut, kun kommunistit pääsivät enemmistöasemaan. Kamppailu huipentui toukokuussa 1949 Tampereella pidettyyn liittokokoukseen jossa Paperityöväen liiton puheenjohtajaksi valittiin Vihtori Rantanen. Tässä asemassa hän kuului SAK:n “hokkimiehiin” eli vahvojen liittojen puheenjohtajiin.


title: Vihtori Rantanen

text: Rantasesta tuli 1954 SAK:n toinen puheenjohtaja ja hänen puheenjohtajuutensa Paperiliitossa päättyi. Vuoden 1957 SDP:n ylimääräisessä puoluekokouksessa Rantanen ja SAK kannattivat Emil Skogin valintaa SDP:n puheenjohtajaksi. Puheenjohtajaksi valittiin kuitenkin Väinö Tanner ja puoluesihteeriksi leskisläinen Kaarlo Pitsinki. Skogilaiset järjestäytyivät oppositioksi jota SAK tuki myös taloudellisesti. TPSL perustettiin 1959.


title: Vihtori Rantanen

text: Työttömyyden kasvu ja inflaation aiheuttama reaaliansioiden putoaminen alkoivat lisätä paineita SAK:n johdossa. Puheenjohtaja Eero Antikainen joutui eroamaan ja siirtymään Lomaliiton johtoon 1959. Aluksi vahvimpana seuraajaehdokkaana oli kuntatyöntekijöiden puheenjohtaja Reino Heinonen, mutta toukokuussa 1960 SAK:n sosiaalidemokraattien ryhmän hajottua Heinonen erosi SAK:sta ja lähti perustamaan kilpailevaa keskusjärjestöä SAJ:ta. SAK:n kommunistien tukemana Rantanen jatkoi ensin SAK:n väliaikaisena puheenjohtajana ja sitten helmikuusta 1961 lähtien vakinaisena puheenjohtajana. Rantanen joutui ankaran arvostelun kohteeksi, kun hän järjesti kolme SAK:n/TPSL:n edustajaa (Onni Närvänen, Onni Koski ja Olavi Saarinen) mukaan ministereinä Ahti Karjalaisen hallitukseen 1962. Arvostelijoiden mielestä SAK oli tällä mennyt oman toimipiirinsä ulkopuolelle. Tosin Rantanen vaati, että hallituksessa piti olla myös työnantajajärjestön edustaja Osmo P. Karttunen.


title: Vihtori Rantanen

text: Puheenjohtajana Rantanen halusi vahvistaa keskusjärjestön asemaa jäsenliittoihin nähden ja tasoittaa jäsenliittojen välisiä eroja heikompien liittojen hyväksi muun muassa solmimalla runkotyöehtosopimuksia. Rantasen kaudella otettiin myös työeläkejärjestelmä käyttöön 1962. Itsevaltaista Rantasta pidettiin kuitenkin esteenä SAK:n ja SAJ:n yhdistämiselle ja niinpä hän hävisi kesäkuussa 1966 puheenjohtajavaalissa Niilo Hämäläiselle.


title: Vihtori Rantanen

text: Rantanen sai paikan Eläketiedotustoimiston johtajana 1967 ja jatkoi tässä tehtävässä kunnes jäi sairauseläkkeelle 1973.


title: Urpojugend

text: Urpojugend on Klamydian vuonna 2004 julkaisema albumi. Albumin kappaleet on julkaistu alun perin vuonna 2003 ilmestyneellä "Piikkinä lihassa" -kokoelmalla.


title: Urpojugend

text: Sävellykset Jokinen – Helin, sanoitukset Jokinen, sovitukset Klamydia.


title: Pariisi–Nizza-ajo 2007

text: Pariisi–Nizza-ajo 2007 ajettiin perinteisenä polkupyörien etappiajona 11.– 18. maaliskuuta 2007. Kilpailuun lähti kaikkiaan 160 kilpailijaa.


title: Pariisi–Nizza-ajo 2007

text:
Vuoden ja pyöräilykauden 2007 alusta lähtien suurten tour-kilpailujen järjestäjien (ASO, Unipublic ja RCS Sport) sekä kansainvälisen pyöräilyliiton (UCI) välillä on vallinnut kiista. Seurauksena kiistasta on ollut ruotsalaisen tallin Unibet.comin joukkueen valitsematta jättäminen noiden kolmen organisaation kilpailuihin. Pariisi–Nizza-ajo 2007 on muutaman kuukauden ajan ollut vilkkaan keskustelun kohde lehdistössä, kun ASO on kieltäytynyt valitsemasta ruotsalaista joukkuetta Ranskan lain perusteella. UCI puolestaan pyysi talleja boikotoimaan Pariisi–Nizza-ajo 2007 -kilpailua. Juuri ennen kisan loppua saatiin kuitenkin aikaan välirauha.
Pariisi–Nizza-ajon prologi 2007 ajettiin Issy-Les-Moulineaux'ssa 11. maaliskuuta 2007.


title: Pariisi–Nizza-ajo 2007

text: Aiemmin ajokiellossa ollut britti David Millar suoritti väkivahvan paluun pyöräkilpailuihin. Hän oli nopein Issy-les-Moulineuaux-n kaduilla ja saapui maaliin juuri ennen tšekki Roman Kreuzigeria ja ranskalaista Sébastien Jolyta.


title: Pariisi–Nizza-ajo 2007

text: Pistekilpailun johtaja: David Millar Yhdistynyt kuningaskunta


title: Pariisi–Nizza-ajo 2007

text:
Vuoriston paras: ei vielä jaettu
Nuorten kilpailun johtaja: Roman Kreuziger Tšekki
Pariisi–Nizza-ajon 1. etappi 2007 ajettiin osuudella Cloyes-sur-Loir > Buzançais 12. maaliskuuta 2007.


title: Pariisi–Nizza-ajo 2007

text: On kulunut viisi vuotta ranskalaisen pyöräilijän Laurent Jalabertin etappivoitosta, jossa trikolori oli voittoisa. Jean-Patrick Nazon toi ranskalaisille heidän kovin kaipaamansa etappivoiton kilpailun ensimmäisellä etapilla.


title: Pariisi–Nizza-ajo 2007

text: Pistekilpailun johtaja: Daniele Bannati Italia


title: Pariisi–Nizza-ajo 2007

text:
Vuoriston paras: Roman Feillu Ranska
Nuorten kilpailun johtaja: Roman Kreuziger Tšekki
Pariisi–Nizza-ajon 2. etappi 2007 ajettiin osuudella Vatan > Limoges 13. maaliskuuta 2007.


title: Pariisi–Nizza-ajo 2007

text: Etapin pituus oli 177 kilometriä ja ryhmä Augé, Gilbet, Voeckler ja Ficher erosivat voimalla pääjoukosta noin 750 metriä ennen maalia. Kuitenkin Franco Pellizotti voitti etapin, ja muu joukko ajoi muut karkaajat kiinni.


title: Pariisi–Nizza-ajo 2007

text: Pistekilpailun johtaja: Daniele Bennati Italia


title: Pariisi–Nizza-ajo 2007

text:
Vuoriston paras: Stéphan Augé Ranska
Nuorten kilpailun johtaja: Roman Kreuziger Tšekki
Pariisi–Nizza-ajon 3. etappi 2007 ajettiin osuudella Limoges > Maurs 14. maaliskuuta 2007.


title: Pariisi–Nizza-ajo 2007

text: Kyseessä oli kilpailun pisin matka 215,5 kilometriä. Kymmenen kilometriä lähdön jälkeen Aleksandr Kolobnev lähti pääryhmästä erilleen. Tuttuun tapansa vahvana loppukirimiehenä tunnettu Tom Boonen oli tehokas loppukirissa ja sijoittui toiselle sijalle.


title: Pariisi–Nizza-ajo 2007

text: Pariisi–Nizza-ajon 4. etappi 2007 ajettiin osuudella Maurs > Mende 15. maaliskuuta 2007.


title: Pariisi–Nizza-ajo 2007

text: Kyseessä oli kilpailun yksi lyhimmistä päiväetapeista, jonka pituus oli 169,5 kilometriä. Kolme pyöräilijaa Sandy Casar (Française des Jeux)), Amaël Moinard (Codifis) sekä Dimitri Murajv (Astana) menivät kilpaulun kärkeen ja he antautuivat vasta 150 kilometriä lähdön jälkeen. Kilpailun voimmakain oli Alberto Contador, joka pystyi vastustamaan Savide Rebellin vahvaa loppurynnistystä.Tämä toiseksi tullut italialainen sai haltuunsa keltaisen paidan.


title: Pariisi–Nizza-ajo 2007

text: Pariisi–Nizza-ajon 5. etappi 2007 ajettiin osuudella Sorgues > Manosque 16. maaliskuuta 2007.


title: Pariisi–Nizza-ajo 2007

text: Kyseisen pituus oli 178 kilometriä. Ukrainalainen pyöräilijä Jaroslav Popovytš (DSC) voitti etapin. Hän irtautui pääjoukosta kolmentoista muun pyöräilijän ryhmässä yhdeksän kilometrin kohdalla. Joukossa oli myös David Zabriskie CSC-tallista. Ukrainalainen jätti muut etujoukon jäsenet viimeisessä nousussa ja pystyi vastustamaan paajoukon kiinnisaamisyrityksia viimeiset kymmenen kilometriä.


title: Pariisi–Nizza-ajo 2007

text: Pariisi–Nizza-ajon 6. etappi 2007 ajettiin osuudella Brignoles > Cannes 17. maaliskuuta 2007.


title: Pariisi–Nizza-ajo 2007

text: Kyseisen pituus oli 200 kilometriä. Luis-Leon Sanchez (GCE) sävytti kilpailupäivää yhdessä Sylvain Chavanelin (COF)kanssa aina 33 lähdön jälkeen. Vaikka ranskalainen Chavanel teki kaikkensä niin viimeissellä osuudella hän joutui antamaan periksi. Sanchez onnistui kuitenkin seuraamaan Contadorin junan vauhtia ja neljä kilometriä ennen maalia hän onnistui saamaan jopa muutaman sekunnin raon pääjoukkaan. Sanchez nousi näin neljänneksi kokonaiskilpailussa.


title: Pariisi–Nizza-ajo 2007

text: Pariisi–Nizza-ajon 7. etappi 2007 ajettiin osuudella Nizza > Nizza 18. maaliskuuta 2007.


title: Pariisi–Nizza-ajo 2007

text: Kyseisen pituus oli 129,5 kilometriä. Discovery Channelin tiimi hallitsi koko kilpailupäivää ja tiimin juna oli kärjessä neljän päivän osion ajan. Tämä mahdollisti Alberto Contadorin parhaan mahdollisen aseman ennen loppurutistusta ja hän aloittikin loppukirin jo 20 kilometriä ennen maalia. Näin hän vei kaikkiaan neljä espanjalaista etapin kärkisijoille ja oli siten toinen espanjalainen Miguel Indurainin jälkeen, joka voitti kokonaiskilpailun tässä Pariisi–Nizza ajossa.


title: Character

text: Character on death metal -yhtye Dark Tranquillityn 25. tammikuuta 2005 julkaistu seitsemäs studioalbumi. Levyltä on julkaistu videona aiemmin samannimisellä EP:lläkin julkaistu ”Lost to Apathy” ja myöhemmin ”The New Build”.


title: Character

text: Albumi debytoi Suomen virallisen listan sijalla 30, ja pysyi listalla yhteensä kolme viikkoa.


title: K. N. Rantakari

text: Kaarle Nestor Rantakari (vuoteen 1896 Grönqvist; 21. tammikuuta 1877 Loimaa – 26. heinäkuuta 1948 Orivesi) oli suomalainen toimittaja ja poliitikko. Hän oli merkittävä suomalaisen politiikan taustavaikuttaja 1905–1917 ja uudelleen 1930-luvun alussa.


title: K. N. Rantakari

text: Rantakarin vanhemmat olivat ratamestari Kaarle Kustaa Grönqvist ja Eeva-Liisa Koivisto. Hän pääsi ylioppilaaksi Tampereen lyseosta 1897 ja valmistui Helsingin yliopistosta filosofian kandidaatiksi 1910. Rantakari toimi päätoimittajana useissa eri maakuntalehdissä vuosina 1901–1905 ja oli Suomalaisen puolueen puoluesihteerinä vuosina 1905–1911. Rantakari oli käytännönläheinen organisaattori ja pyrki luomaan Suomalaisesta puolueesta kansallismielisen massapuolueen.


title: K. N. Rantakari

text: Vuosina 1911–1916 Rantakari oli Turussa ilmestyvän Uusi Aura -sanomalehden päätoimittajana ja onnistui nostamaan lehden levikkiä huomattavasti. Rantakari ajoi myös suomenkielisen yliopiston perustamista Turkuun, mikä toteutuikin Suomen itsenäistymisen jälkeen.


title: K. N. Rantakari

text: Vuonna 1916 Rantakari valittiin eduskuntaan Suomalaisen puolueen edustajana ja samana vuonna hän siirtyi Turusta Viipuriin Savo-Karjalan Osakepankin pääjohtajaksi. Suomen sisällissodan jälkeen Rantakari toimi Viipurin poliisimestarina ja Suomen ja Venäjän rajamaan komendanttina 1918–1919. Vuonna 1924 Rantakari erotettiin Savo-Karjalan Osakepankin pääjohtajan virasta sen jälkeen kun pankki oli kärsinyt miljoonien markkojen luottotappiot ja hän eli syrjässä julkisesta elämästä koko 1920-luvun lopun terveydellisten ongelmien takia.


title: K. N. Rantakari

text: Rantakari teki paluun politiikkaan presidentti P. E. Svinhufvudin kaudella erityisesti T. M. Kivimäen hallituksen taustavoimana. Hän oli ulkoministeriön sanomalehtiosaston palveluksessa vuosina 1932–1939. Skandinaavista suuntausta kannattanut Rantakari vastusti 1930-luvun alussa oikeistoradikalismia ja Lapuan liikettä ja hänet karkotettiin Kokoomuksesta tämän vuoksi 1932. Vuonna 1936 Rantakari valittiin Kokoomuksen puoluevaltuuskunnan jäseneksi J. K. Paasikiven painostuksen ansiosta, mutta jatkossa hänelle ei enää ollut politiikassa sellaista vaikuttajan roolia kuin vielä 1930-luvun alkupuolella. Rantakari toimi kuitenkin taustavaikuttajana laajojen suhteidensa ja hyvien tietolähteittensä ansiosta. Esimerkiksi Etsivän keskuspoliisin päällikkö Esko Riekki informoi Rantakaria säännöllisesti.


title: K. N. Rantakari

text: 1930-luvun loppupuolella Rantakari kannatti saksalaismielistä politiikkaa ja pyrki lisäämään Saksan vaikutusvaltaa Suomessa. Rantakari avusti muun muassa Saksan pyrkimystä saada laivastotukikohta Petsamosta. Hänet kutsuttiin Hitlerin 50-vuotissyntymäpäiville Berliiniin vuonna 1939. Vuoden 1939 jälkeen Rantakari toimi vapaana toimittajana ja Saksan lähetystön tiedottajana.


title: K. N. Rantakari

text: Hän toimi myös 1937 perustetun Suomen Saunaseuran johtokunnassa.


title: K. N. Rantakari

text: Rantakari oli kahdesti naimisissa: 1910–1931 Liisa Maria Danielson-Kalmarin (1883–1931) kanssa ja 1940–1948 Liisa Kyllikki Karjalaisen (1912–1995) kanssa.


title: Her Name Is Nicole

text: Her Name Is Nicole on The Pussycat Dolls -yhtyeen päälaulajan ja Eden's Crush -yhtyeen laulajan Nicole Scherzingerin julkaisematta jäänyt sooloalbumi.


title: Her Name Is Nicole

text: Albumilta julkaistiin kaikkiaan viisi singleä, joista ensimmäinen oli heinäkuussa 2007 Yhdysvalloissa ja Euroopassa ilmestynyt ”Whatever U Like”. Toisena ilmestyneen ”Baby Love” -singlen jälkeen loput julkaistiin digitaalisesti iTunesissa. Singlejen saamasta huonosta vastaanotosta johtuen albumin julkaisemista lykättiin useasti ennen sen julkaisu lopulta peruutettiin kokonaan.


title: Her Name Is Nicole

text: "Her Name Is Nicolen" jäätyä julkaisematta Scherzingerin debytoi soolouralla vasta vuonna 2011 ilmestyneellä albumilla "Killer Love".


title: Nimi muutettu

text: Nimi muutettu on Absoluuttisen Nollapisteen vuonna 2002 ilmestynyt kuudes studioalbumi. "Nimi muutettu" on puoliksi konseptialbumi, jonka teemana on riippuvuus. Albumi debytoi Suomen virallisen listan sijalla yhdeksän, ja se oli yhtyeen ensimmäinen albumilistalle noussut albumi.


title: Nimi muutettu

text: Levyn ensimmäinen kappale "Pyhä Nynny" aloittaa Jumalan suhdetta ihmiseen käsittelevän jatkumon, johon palataan myöhemmissä kappaleissa "Liukuovet" ja "Pyhä Nynny II". Myös muissa kappaleissa on viitteitä riippuvuuteen. Levyllä on myös teemasta irrallisia pop-kappaleita kuten "Eräät tulevat juosten" ja "Irene Kaktus".


title: Nimi muutettu

text: Albumin kappale "Eräät tulevat juosten" pääsi kahdensadan parhaan kappaleen joukkoon YleX:n järjestämässä "Kaikkien aikojen kotimainen biisi" -äänestyksessä.


title: Nimi muutettu

text: Kaikki kappaleet säveltäneet Tommi Liimatta ja Aki Lääkkölä sekä sanoittanut Liimatta.


title: Haven (Dark Tranquillityn albumi)

text: Haven on death metal -yhtye Dark Tranquillityn 25. heinäkuuta 2000 julkaistu viides studioalbumi. Albumi on ensimmäinen, joka nauhoitettiin yhtyeen nykyisellä kokoonpanolla.


title: Axel Slangus

text: Axel Slangus (23. syyskuuta 1890 Pyhtää – 13. syyskuuta 1965 Helsinki) oli suomalainen näyttelijä.


title: Axel Slangus

text: Slangus työskenteli Helsingin Svenska Teaternissa 1912–1913 ja Åbo Svenska Teaterissa Turussa 1913–1918. Seuraavalla vuosikymmenellä hänestä tuli suomalaisen mykkäelokuvan merkittävimmistä näyttelijöistä. Hän esiintyi muun muassa Erkki Karun elokuvissa "Nummisuutarit" (1923) ja "Meidän poikamme" (1929). Edellistä on pidetty parhaana elokuvasovituksena Aleksis Kiven samannimisestä näytelmästä. Jälkimmäinen oli samaan aikaan ensimmäinen suomalainen sotilasfarssi, mutta myös puolidokumentaarinen elokuva Suomen armeijasta. Näissä elokuvissa Slangus osoitti komedianäyttelijän taitonsa. Näiden elokuvien välissä Slangus esiintyi myös John W. Bruniuksen "Vänrikki Stoolin tarinat" -elokuvassa (1926), jossa näytteli Sven Dufvaa.


title: Axel Slangus

text: Slangus näytteli vielä parissa 1930-luvun äänielokuvassa, jonka jälkeen palasi kokonaan teatterinäyttelijäksi eikä esiintynyt valkokankaalla uudestaan kuin vasta 20 vuotta myöhemmin. 1950-luvulla hän esiintyi muutamassa ruotsalaisessa elokuvassa. Ruotsin kautensa tunnetuin elokuvatyö oli sillanvartijan rooli Ingmar Bergmanin elokuvassa Neidonlähde (1960), joka jäi myös Slanguksen viimeiseksi roolisuoritukseksi.


title: Axel Slangus

text: Slangus kokeili myös elokuvaohjaamista yhdessä Wilho Ilmarin kanssa elokuvan "Tukkijoella" (1928) parissa. Slangus huolehti myös elokuvan leikkauksesta.


title: Olavi Keitele

text: Olavi Keitele (sukunimi vuoteen 1953 saakka Kakriainen, 28. lokakuuta 1926 Mikkelin maalaiskunta – 19. heinäkuuta 1987 Mäntsälä) oli suomalainen ammattiyhdistysjohtaja, joka toimi Merimies-Unionin puheenjohtajana Niilo Wällärin jälkeen vuosina 1968–1976.


title: Olavi Keitele

text: Vanhaan karjalais-savolaiseen Kakriaisten (karjalainen sana kakra merkitsee suomeksi kauraa) maanviljelijä- ja sotilassukuun syntynyt Keitele muutti sodan jälkeen 1944 Helsinkiin, jossa palveli asevelvollisena 1945–46. Oltuaan vähän aikaa rakennuksilla ja rannikkoaluksissa töissä Keitele lähti merille. Keitele vietti tänä aikana vuoden Etelä-Amerikassa, toimien Merimies-lehden ja muiden lehtien kirjeenvaihtajana, ja yleni pursimieheksi. Näinä vuosina Keitele kiinnostui myös ammattiyhdistystoiminnasta ja toimi luottamusmiehenä eri laivoissa sekä osallistui Turun satamassa kommunistien vastaiseen taisteluun kuten myös muun muassa Mauno Koivisto. Keitele oli SDP:n jäsen ja kuului puolueen tannerilaiseen oikeistosiipeen. 1961 hän oli ASLA-stipendiaattina Yhdysvalloissa.


title: Olavi Keitele

text: Palattuaan Suomeen 1952 Keitele kirjoitti Merimies-Unionin Merimies-lehteen, jonka päätoimittaja hän oli 1967–76, ja valittiin 1953 Merimies-Unionin toimitsijaksi. Vuonna 1956 hänet valittiin Unionin toiseksi sihteeriksi ja sen hallituksen jäseneksi. 1966 Keiteleestä tuli Merimies-Unionin varapuheenjohtaja ja elokuussa 1967 puheenjohtaja edeltäjänsä Niilo Wällärin kuoltua yllättäen. Tähän aikaan Unioni kuului SAJ:hin, joka oli oikeistososiaalidemokraattinen keskusjärjestö. SAJ ja SAK yhdistyivät 1969, kun Merimies-Unioni oli keskeisenä SAJ:n liittona todennut työmarkkinoiden eheyttämisen olevan välttämätöntä.


title: Olavi Keitele

text: Keitele pyrki puheenjohtajakaudellaan ratkomaan erimielisyydet neuvotteluilla, ja Wällärin ajan jokavuotiset jäänmurtajalakot päättyivät. Merimies-Unioni ei ollut kertaakaan lakossa Keiteleen aikana. Keiteleen kaudella parannettiin matkustajalaivoilla työskentelevien etuja ja perustettiin 1972 Merimiespalvelukeskus edistämään alan työntekijöiden henkistä hyvinvointia. Keiteleen näkemys oli, että merenkulun on oltava liiketoimintana kannattavaa jotta työväen asema olisi turvattu.


title: Olavi Keitele

text: Keitele oli Peruspankki Oy:n perustajia sekä hallintoneuvoston jäsen 1968–1977, Kuljetusalan Ammattiliittojen Federationin (KAF) puheenjohtaja 1967–76, SAJ:n hallituksen jäsen 1966–69 ja SAK:n hallituksen jäsen 1969–76, sekä Oy Sea Import Ab:n hallituksen puheenjohtaja 1967–76. Hän kuului Suomen ILO-valtuuskuntaan 1966–76, Maanpuolustuskorkeakouluyhdistyksen hallitukseen 1970–77, ja toimi Puolustustaloudellisen Suunnittelukunnan asiantuntijana.


title: Olavi Keitele

text: Keitelettä kohtaan oli konsensuspolitiikan vuoksi tyytymättömyyttä ja hänen tilalleen valittiin Unionin vasemmistolainen palkkasihteeri Reijo Anttila. Puheenjohtajakautensa jälkeen Keitele palkattiin kirjoittamaan Merimies-Unionin historiikkia mutta tämä työ jäi häneltä keskeneräiseksi, koska historianäkemykset kirjoittajan ja toimeksiantajan välillä erosivat. 1978–85 hän toimi konsulttina ja kouluttajana Eläketiedotustoimistossa ja oli Pankkiiriliike Keitele & Tommila Oy:n perustajaosakkaita 1983. Keiteleen harrastuspiiriin kuuluivat historia, kalastus, talonpoikainen kansanperinne ja teatteri.


title: Olavi Keitele

text: Olavi Keiteleen poika on kasinotalouden vuosina 1980-luvun lopulla pankkiirina ja myöhemmin toimittajana ollut Jukka Keitele.


title: Projector

text: Projector on death metal -yhtye Dark Tranquillityn 10. elokuuta 1999 julkaistu neljäs studioalbumi. Se on yhtyeen ensimmäinen albumi, joka julkaistiin heidän nykyisen levy-yhtiönsä Century Media Recordsin kautta. Albumi on varsin kokeellinen ja erityylinen kuin yhtyeen aiemmat julkaisut, koska "Projectorilla" Dark Tranquillityn pyrkimyksenä oli irrottautua niin sanotusta Göteborg-soundista. Kokeiluihin kuuluivat muun muassa ensi kertaa pääroolia ottaneet Mikael Stannen puhtaat laulut. "Projectorilla" esiintyy myös viimeistä kertaa yhtyeen pitkäaikainen kitaristi Fredrik Johansson. Albumilta julkaistu video "ThereIn" muokkautui Ruotsissa radiohitiksi, ja olipa "Projector" myös Grammis-ehdokkaana.


title: The Mind’s I

text: The Mind’s I on death metal -yhtye Dark Tranquillityn 18. syyskuuta 1997 julkaistu kolmas studioalbumi. Levyltä on julkaistu videoina kappaleet ”Zodijackyl Light” ja ”Hedon”.


title: Kustaa Nummelin

text: Kustaa Mikonpoika Nummelin eli Sika-Kyösti (1. lokakuuta 1800 Nousiainen – 30. huhtikuuta 1836 Raisio) oli suomalainen 1800-luvun alkupuolella elänyt kuuluisa suurvaras, josta on paljon tarinoita etenkin Varsinais-Suomen, mutta jonkin verran myös Satakunnan ja Hämeen kansanperinteessä.


title: Kustaa Nummelin

text: Kustaa Nummelin oli rippikoulun käytyään renkinä kotipitäjänsä Nousiaisten ja sen naapuripitäjien taloissa sekä Naantalissa, kunnes hän muutti Turkuun vuonna 1821. Kirvesmiehen oppipoikana ollut Nummelin jäi kiinni taskuvarkaudesta itse teossa Maariassa vuonna 1823, mutta vältti pakkotyöhön joutumisen maksamalla hänelle määrätyn rahakorvauksen. Hän kärsi kuitenkin 24 parin raipparangaistuksen ja kirkkorangaistuksen Maarian kirkossa.


title: Kustaa Nummelin

text: Vuonna 1825 Nummelin yhdessä isonveljensä Juha Hyrkön ja Fredrik Blanksiuksen kanssa teki murron Fagernäsin säteriin ja Bodan taloon Taivassalossa. Miehet asetettiin syytteeseen ja toimitettiin oikeuteen. Kustaa Nummelinin ja Fredrik Blanksiuksen onnistui paeta Taivassalon käräjien aikana vankeinhoitajan talosta, kun Nummelin pahoinpiteli kirveellä kaksi vartijaa verihaavoille. Pakomatka päättyi kuitenkin Uuteenkaupunkiin erään räätälin lesken mökkiin. Osallisuudesta Taivassalon murtoon Nummelin sai tuomion kihlakunnanoikeudessa. Turun hovioikeuskin katsoi hänet syylliseksi, muttei voinut tuomita Nummelinia todisteiden ja todistajien puuttumisen takia. Turkulaisen kauppias Gabriel Forsströmin kauppaan tekemästään murrosta Nummelin sai 1827 Turun hovioikeuden tuomiona 40 paria raippoja, kirkkorangaistuksen Turun tuomiokirkossa sekä vajaat viisi vuotta pakkotyötä Viaporin linnoituksessa. Viaporista hänet vankimäärän kasvun takia siirrettiin Venäjälle Kronstadtiin ja edelleen vankikomppanioihin Pietariin, josta hän vapautui vuonna 1832. Nummelin kuljetettiin kruunun kyydillä Pietarista Viipurin kautta Turkuun.


title: Kustaa Nummelin

text: Oltuaan noin puolitoista kuukautta torpparina Maarian Pitkämäen (nykyään Turkua) kylässä Nummelin jatkoi rikollisuraansa 1832-1833 tekemällä kymmenen varkautta ja murtovarkautta Turun ja Porin seudulla. Rikosten tekopaikkakuntien kihlakunnanoikeuksien langettavien tuomioiden jälkeen Turun hovioikeus tuomitsi hänet vuonna 1834 elinkautiseen linnoitustyöhön ja kirkkorangaistukseen Luvialla. Lisäksi tuomio tuli kuuluttaa rikospaikkakuntien kirkoissa. Hovioikeus ei kuitenkaan tuominnut hänelle 40 parin raipparangaistusta.


title: Kustaa Nummelin

text: Kun Nummelinia oltiin kesäkuussa 1835 viemässä Turun linnasta Viaporiin, hänen onnistui jälleen karata muiden vankien kanssa vankeinhoitajan talosta Pohjan pitäjässä. Pako onnistui kun eräs vangeista pahoinpiteli vankeinhoitajan raa'asti rautaketjulla ja rautaisella petkeleellä. Turun ja Porin läänin maaherra Lars Gabriel von Haartman antoi huhtikuun alussa 1836 Liedon nimismiehelle August Wilhelm Landzettille avoimen määräyskirjan jäljittää seudulla liikkunutta rikollisjoukkoa, erityisesti Kustaa Nummelinia eli Sika-Kyöstiä.


title: Kustaa Nummelin

text: Kustaa Nummelinin karkumatka päättyi vasta myöhään iltayöllä 30. huhtikuuta 1836 Raision kirkolla. Tätä edelsi dramaattinen tapahtumasarja.


title: Kustaa Nummelin

text: Landzett oli päättänyt soluttautua rikollispiireihin löytääkseen Nummelinin. Nummelinin avustajiin ja suojelijoihin lukeutunut pitäjänräätäli Henrik (Johan?) Laurén onnistui usean yrityksen jälkeen välittämään Nummelinin ja Landzettin tapaamisen. Landzett oli pukeutunut merimiehen siniseen valeasuun ja esiintyi väärällä nimellä. Raision nimismiehen Axel Tenlénin, siltavouti Jacob Lindholmin ja jahtivouti Gustaf Wilhelm Juseliuksen oli ennakkosuunnitelman mukaan määrä avustaa kiinniotossa, mutta he kadottivat Nummelinin, Landzettin ja Laurénin näkyvistään matkalla Halavan torpalta Raision kirkolle. Nummelin, Landzett ja Laurén aikoivat Landzettin aloitteesta murtautua kirkkoon, mutta luopuivat yrityksestä. Sen jälkeen he liikkuivat hetken aikaa kolmistaan öisellä maantiellä. Lopulta epäluuloinen Nummelin tunnisti Landzettin, ja tilanne kärjistyi niin, että Landzett yritti pidättää Nummelinin yksin. Syntyneessä yhteenotossa Landzett lopulta ampui pakoon lähtenyttä Nummelinia karkealla haulikon haulipanoksella selkään niin, että tämä muutaman minuutin kuluttua kuoli. Nummelin aseina olivat povitaskussa ollut puukko ja ampumishetkellä vyöltä tempaistu piilukkoinen pistooli.


title: Kustaa Nummelin

text: Nummelin kuolemantapausta käsiteltäessä kihlakunnanoikeus ja hovioikeus katsoivat Landzettin toimineen itsepuolustukseksi ja vapauttivat hänet syytteestä. Sen sijaan maaherra von Haartman kirjoitti kenraalikuvernööri Menshikoffille Landzettin ampuneen Nummelinin estääksen tämän yleistä turvallisuutta vaarantaneen rikollisen paon (ei siis itsepuolustukseksi). Landzettin sukulaistytöt kertoivat myöhemmin tämän olleen kovin pahoillaan Nummelinin ampumisesta, mutta hänelle oli annettu lupa ampua, jollei hän muuten saisi Nummelinia kiinni.


title: Kustaa Nummelin

text: Nimismies Landzett sai maaherran esityksestä 600 paperiruplan palkkion, jonka voi suhteuttaa rengin kunnollisessa työpaikassa saamaan 300 ruplan vuosipalkkaan. Lisäksi raisiolaiset keräsivät hänelle kunnialahjan, koska "hän päästi maakunnan senlaisesta waarallisesta ihmisestä ja suuresta pahantekiästä".


title: Kustaa Nummelin

text: Kustaa Nummelin oli käräjillä 40 kertaa. Hänet tuomittiin kaikkiaan 16 rikoksesta, joista viisi oli tuohon aikaan erittäin tuomittavaa murtovarkautta ja neljä hevosvarkautta. Varastettu omaisuus laskettiin 579 hopearuplaksi ja se vastasi arvoltaan 16 hevosta. Noin 12 vuoden aikana hän virui Turun linnavankilassa tutkintavankina yli neljä vuotta.


title: Kustaa Nummelin

text: Ollessaan vankina Nummelin karkasi viisi kertaa: kaksi kertaa vankikuljetuksesta, kaksi kertaa vankienhoitajan talosta ja kerran Porin putkasta sahattuaan kahleensa poikki. Lisäksi hänen onnistui paeta Liedon Sillilässä suojelijansa entisen nimismiehen navetan vintiltä olkikaton läpi pidätysyrityksen yhteydessä.


title: Kustaa Nummelin

text: Lääninkanslian asiakirjoissa liikanimi Sika-Kyösti esiintyy ensimmäisen kerran 1832. Liikanimen "Sika-Kyösti" (myös muun muassa "Sika-Kyöstä") Kustaa Nummelin sai kansantarinoissa ensinnäkin siksi, että hänen uskottiin kykenevän muuttamaan itsensä siaksi, jolloin hän on ollut silmänkääntäjän roolissa. Toisen version mukaan Nummelin oli pakomatkallaan piiloutunut erään teurastajan Turkuun kuljettamaan sikakuormaan. Piiloutuminen tapahtui siten, että Sika-Kyösti veti ylleen teurastetun sian nahan ja röhki sikana kuljetushäkissä muiden sikojen joukossa. Kolmannen tarinaversion mukaan Sika-Kyösti sai liikanimensä varastettuaan sianpuolikkaan tai sikoja.


title: Kustaa Nummelin

text: Tarinaperinteen keskuksia ovat Turun ja Salon seudut. Tarinoiden tunnetuin hahmo on kuoleva sankari, sitten veijari ja noita. Kuolevan sankarin hahmo esiintyy yleisimmin niissä tarinatoisinnoissa, joissa nimismies ampuu Sika-Kyöstin joko hopea- tai lyijyluodilla.


title: Kustaa Nummelin

text: Veijari-hahmo toteutuu muiden muassa tavarantasaajasta kertovissa tarinoissa. Robin Hood -hahmona Sika-Kyösti jakaa rikkailta ottamaansa omaisuutta köyhille. Naiset ja lapset olivat Sika-Kyöstin erityissuojelussa. Useissa tarinoissa hän lahjoittaa viimeisen lehmänsä velan takia myyneen torpan emännälle uuden lehmän hinnan. Tavallisesti Sika-Kyöstiä ei tunnisteta, ja hän päättää kohtaamisen tokaisemalla: minä olen juuri se pelätty Sika-Kyösti. Tässä kuvastuu Sika-Kyöstin maine toisaalta pelättynä ja toisaalta ihailtuna hahmona.


title: Kustaa Nummelin

text: Noita-tarinoissa yliluonnollisia kykyjä omaava Sika-Kyösti on liitossa pirun kanssa ja hänet saattoi tappaa vain hopeisella luodilla. Kertomusten rationaalinen selitys haavoittumattomuudelle on nahkainen tai rautainen panssari, joka suojasi luoteja vastaan.


title: Kustaa Nummelin

text: Harvinaisin hahmo on murhamies ja vähiten tunnettu tarina-aihelma on Sika-Kyöstiin liitetty syntymättömien lasten surmaanminen ja sydänten syönti.


title: Kustaa Nummelin

text: Sika-Kyöstin kuolinpaikalle Raisiossa hakattiin kallioon risti ja vuosiluku 1836 sekä nimikirjaimet S.G. ("Svin-Gösta") ja todennäköisesti myöhemmin virheellinen päivämäärä 29.5. Lasten kerrotaan pelänneen tuota paikkaa. Kuolinkallion ohitus antoi aiheen kertoa Sika-Kyöstin kuolemasta ja muita tarinoita. Kallioon liittyy vielä ainoa Sika-Kyöstistä kertova kansanlaulu, jonka mukaan hän oli "varkaiden kuningas". Kalliokirjoitus muistutti raisiolaisia ja ohikulkijoita legendaarisen mestarivarkaan kuolemasta aina vuoteen 1960, jolloin TVH räjäytti kalliota uutta moottoritietä rakentaessaan.


title: Kustaa Nummelin

text: Sika-Kyöstin hautapaikan tietää raisiolainen perinne sijaitsevan Raision kirkon emälaivan ja sakastin kulmauksessa siten, että katolta tippuva vesi putoaa haudalle. Näin Sika-Kyösti saa vielä kuolemanjälkeisenkin rangaistuksen. Käräjäpöytäkirjan mukaan ruumis tuli haudata hautausmaan laitaan.


title: Kustaa Nummelin

text: Turun maakuntamuseossa säilytetään pistoolia, jolla on kerrottu nimismiehen ampuneen Sika-Kyöstin. Todellisuudessa nimismiehen käyttämä ase oli haulikko, Sika-Kyöstillä oli pistooli. Nimismiehen pistooliksi nimitetty pistooli saattaakin todellisuudessa olla Sika-Kyöstin, mutta yhtä mahdollista on, että Sika-Kyösti- ja nimismiesperinne on vain liitetty johonkin pistooliin. Niin on tehty muun muassa morsiusarkulle, joka sekin on Turun maakuntamuseon kokoelmissa. Arkun lahjoittaja kertoi, että kannen maalauksessa Sika-Kyösti tai nimismies on menossa Raision kirkkoon, mutta jo silmämääräisen tarkastelun perusteella se on mahdotonta.


title: Kustaa Nummelin

text: Varsinais-Suomessa on kaikkiaan kolme Sika-Kyöstin nimellä tunnettua luolaa.


title: Kustaa Nummelin

text: Hänen syntymäkotinsa lähellä Nousiaisten Hyrkön kylässä on kivenlohkareista muodostunut luola, jonka pohjalla näkyy makuusija. Paikallisen perinteen mukaan Sika-Kyösti on oleillut siellä. Luolan koon perusteella se on ollut mahdollista, sillä sisään mahtuu noin viisi ihmistä.


title: Kustaa Nummelin

text: Halikossa, kirkon viereisellä Kärävuorella on toinen Sika-Kyöstin luola, joka sijaitsee vaikeakulkuisella jyrkänteellä, suuren lohkareen alla.


title: Kustaa Nummelin

text: Maskussa on kerrottu Mätikän luolassa majailleen rosvoja, joista kuuluisin lienee Sika-Kyösti.


title: Musō Jikiden Eishin-ryū

text: Suomeen Muso Jikiden Eishin ryu on saapunut 1995. Suomessa harjoitellaan tällä hetkellä useita MJER-iaidon tyylisuuntia.